Hegoa, Nazioarteko Lankidetza eta Garapenari Buruzko Ikasketa Intitutuak “Bestelako Unibertsitatea. Bestelako subjektuak, bestelako jakinduriak eta bestelako aliantzak Unibertsitate eraldatzaile batentzat” Jardunaldia antolatu du 2018ko apirilaren 19an, Euskal Herriko Unibertsitateko Ekonomia eta Enpresa Fakultatean (Sarriko, Bilbo).\nEkitaldi honen helburua da: hezkuntza kritiko eta askatzailearen proposamenaren inguruan UPV/EHU eta beste hezkuntza eta gizarte eragileen arteko elkargunean aurrera egitea.\nPertsona ugari ari da eremu askotatik praktika asko pentsatzen eta eraikitzen kapitalaren logiketan oinarritutako jakinduria ugaltzailearen eredua eztabaidatzeko saiakeran. Esperientzia eta ekimen hauek marginalak izateari utzi eta indarra eta presentzia irabazten ari dira, baita Unibertsitatean ere.\nJardunaldi honetan ekarpenak 3 lerro nagusiaren inguruan bideratuko ditugu. Honako hauek.\n1. Lerroa Gizarte eraldaketarako esanguratsua den jakituria\nJakinduria esanguratsu bezala ulertzen dugu ikasleak –kasu honetan unibertsitate esparrukoak– egungo errealitatea ulertu eta hobetzeko ekintzak abian jartzeko gaitzen dituena, ikuspegi etiko eta askatzaile batetatik. Jakinduria hori definitzen duten ezaugarri nagusien artean daude honako hauek: ikasleen bizipen eta esperientziekiko lotura; eduki kognitibo eta emozionalak kontutan hartzea; jakindurien arteko elkarrizketa; ekintza askatzailean parte hartzeko etikoa eta politikoa denaren ikasketa; izaera feministadun tokiko-global ikuspuntutik errealitatera gerturatzea; eta, praktika eraldatzaileen garapenaren eta hauen aberastasunaren inguruan gizarte eragileak artikulatzea.\n2. Lerroa Subjektu kritiko eraldatzailea\nSubjektu kritikoa eraldaketaren subjektu bezala ulertzen dugu, euren bizitzetan eragina duten zapalkuntza anitzekiko kontziente izanik, prozesu eraldatzaileetan antolatu eta jarduten duten pertsona eta kolektiboak. Alde batetik, aintzat hartzen ditugu ikasleak, jakinduria propioa sortzeko gaitasunagatik, gizarte konpromezuagatik eta aldaketarako ekimenak zabaldu eta partekatzerako garaian duten rol biderkatzaileagatik. Beste alde batetik, oinarrizkoa da irakasleek duten paperari arreta jartzea, ez soilik izaera teknikoa duten jakindurien transmisore bezala, baizik eta profesional kritiko bezala. Hausnartu nahi dugu subjektu kritiko eraldatzailearen eraikuntzan eragina duten prozesuen inguruan; subjektu honek bere rolaren kontzientzia nola hartzen duen; honek berdintasunarekin eta justizia sozialarekin hartzen dituen konpromisoen identifikazioaren inguruan; eta beste gizarte eragile batzuekin aliantza eta sareen garapenak prozesu hauek indartzeko dituzten gaitasunen inguruan.\n3. Lerroa Unibertsitatea gizarte eraldaketarako espazio bezala\nEgunetik egunera merkantilizatzaileagoak diren logiketan oinarritzen den hezkuntza baten aurrean, Unibertsitateak gizartean duen paperaren inguruko eztabaida atzeraezina da. Unibertsitateak aldaketa eta eraldaketarako eragile estrategiko izan behar duela ulertzen dugu. Unibertsitatea-Gizartea lotura indartzeak gizarte arazoei begira dagoen erakunde baten ideiara garamatza, zeinak –irakaskuntza eta ikerketatik– gizarte eraldaketari dagokionean nabarmentzekoa den jakinduriaren sorkuntzan arreta jartzen duen. Lerro honetan lekua dute gizarte berrikuntza prozesuen inguruko gogoeta edota esperientziek; unibertsitate eta gizarte eragileen arteko elkarlanak; Ikerketa Ekintza Parte Hartzaile proiektuak; ikaskuntza zerbitzu ekimen kritikoak; edo Unibertsitatea-Gizartea lotura aditzera ematen duten bestelako kasuak.\nIzena emateko formularioa hemen eskuragarri duzu.


Hamaikak Baionako eta Bilboko manifestazioak emango ditu bihar | Bizigiro | Berria\nHamaikak Baionako eta Bilboko manifestazioak emango ditu bihar\nGaur gauean 'Ohe hutsak' saioa izango da ikusgai. Kanaldude Baionatik arituko da zuzenean\nIaz Orain Presoak lelopean Bilbon egin zen manifestazioaren irudi bat. ARITZ LOIOLA / FOKU Tamaina handiagoan ikusi\nSarek euskal presoen eta iheslarien eskubideen aldeko manifestazioak antolatu ditu biharko Baionan eta Bilbon. Eta hara joan ezin direnek Hamaika telebistan zuzenean ikusi ahalko dituzte mobilizazioetako irudiak. Baionan Ekhi Atorrasagastik aurkeztuko du emankizuna, 15:00etatik aurrera. Eta Naroa Iturri arituko da Bilbon berriemaile lanetan, 17:00etan hasita.\nDena den, Hamaikak bihar goizean hasiko du mobilizazioen inguruko programazio berezia, 10:00etan. Bilboko ostatu eta tabernetara dei berezia bidali dute, Hamaika haien pantailetan sintonizatu dezaten eta herritarrek egunaren berri izan dezaten zuzenean. Sarek Tolosako (Gipuzkoa) Leidor aretoan antolatutako Emakumeok atera bidera solasaldia ikusi ahal izango da. Ainhoa Aznarezek, Garbiñe Biurrunek eta Maria Ruizek parte hartuko dute solasaldi horretan.\nHamaikak azkeneko urteetako mobilizazioen bideo laburpenak emango ditu goizetik; tartekatuko dituzte, gainera, U11 Atera Bidera egitasmoarekin eta presoen egoerarekin lotura duten bideo ugari. Diasporako mezuak jasoko dituzte egunean zehar. Whatsapp zenbaki bat ere zabaldu dute, herritarren parte hartzea ahalik eta zabalena izan dadin: (0034) 688 80 70 93.\nGainera, Herrera de la Manchako (Espainia) espetxera egindako martxaren irudiak eta azkeneko hamarkadatan izan diren mobilizazio esanguratsu batzuk berreskuratuko dituzte.\nArratsaldean, Baionako emankizunean, Ipar Euskal Herriko hainbat kazetariren kontakizuna tartekatuko dute. 16:30ean, Baiona eta Bilbo arteko konexioak baliatuko dituzte: Baionako manifestazioaren amaierako ekitaldia zuzenean emango dute;, gero, lekukoa Bilbokoari pasatuko diote.\nBilboko manifestazioari dagokionez, zuzeneko irudiak hainbat tokitatik emango dituzte: Zabalburuko hasierako adierazpenak, udaletxeko ekitaldia, egunak utzitako irudi esanguratsuak, nazioartetik jasotako mezuak eta herritarrek Whatsapp bidez bidalitakoak. Sare sozialetan, luze eta zabal emango dute ekintzen berri, eta egunaren bilduma zabalduko dute.\n'Ohe hutsak', gaur\nBiharko egunaren aurrekari gisa, bestalde, Hamaikak Ohe hutsak saio berezia emango du gaur, 22:00etan. Hertzainak taldearen 564 kantatik abiatuta, Ohe hutsak izeneko herri egitasmoa zabaldu da azkeneko asteetan. Egitasmo horrekin lotuta jasotako bideoen eta abestien bilduma berezia ikusteko modua izango da Hamaikan.\nEuskal Herriko beste hedabide askok emango dute bihar manifestazioen berri. BERRIAk bideo berezi bat zabalduko du iluntzean. Kanaldudek, berriz, Baionako manifestazioaren bukaera emango du, 16:30ean. Pantxika Maitiak gidatuko du saioa, eta Bixente Vrignon kazetaria elkarrizketatuko du. Gero, Hamaikaren Bilboko irudiak emango dituzte.


Feminismoaren aurkako gizon-liga? • ZUZEU\nFeminismoaren aurkako gizon-liga? –\nAzkenaldian iritzi-blog honen jarraitzailea naiz, irakurle eta kolaboratzaile moduan, zuetako batzuek dakizuen bezala. Atentzioa ematen dit kutsu feminista duten artikuluek, esaterako, Durangon egin berri diren V. Jardunaldi Feministen gainekoek zenbat irakurle daramaten gaitzespen keinuan klik egitera; desatsegina gertatzen zait arbuio itxura batera irrazional hori. Zenbat urte igaro ditugu gizonok emakumeez batere arduratu gabe, eta orain indar pixka bat hartu dutenean, erabat zapuzturik?\nZientzia kognitiboan aditua den G. Lakoffek dio gure pentsamenduaren gehiena inkontzientea dela. Baina ez Freuden zentzuan, baizik eta literalki ez garela gure pentsamenduaren parterik gehienaz kontziente. Feminismoaren gaian beste horrenbeste gertatzen ote zaigu gizonezkooi eta emakumeei? Horrek ez du esan nahi, ordea, arrazionalizazio ahalegina ezinezkoa denik, eta ez du esan nahi, halaber, nik uste, merezi ez duenik.\nZerk uxatzen gaitu feministengandik? Axolazko puntu batzuk ukituko ditut, exhaustibotasunetik urrun.\nAzken hamarkadetan, baina batez ere azken urteetan, ETA desegin ondotik indar handiagoz, genero biolentziaren presentzia arras handia tarteko -goiburu honen bultzadapean bezala: bortxa politikoaren kontra bageunden, emakumeen aurkako biolentziaren kontra ere bai, noski!-, instituzioen aldetik inoiz baino onarpen handiagoa jasotzen du emakumeen aurkako diskriminazioaren kontzientziak, eta berdintasun teknikariak-eta erakundeen aurrekontuetan sartu dira, eta beste itzal bat lortu du, oro har, erakundeetan eta jendartean. Badakigu berdintasun teknikari batzuk egoteak erakundeetan -euskara teknikariekin gertatzen den bezalatsu-, sua itzaltzeko ere balio dezakeela, hots, nolabait erantzun gisako bat eman goraka doan errebindikazio sozial bati benetan inplikatu gabe, baina egia da inoiz baino aitortza instituzional gehiago duela. Horrek molestatzen gaitu gizonok? Neu ez behintzat.\nPuntu larrienetik hasirik, emakumeen aurkako indarkeriaren alde ez dut uste inor egongo denik. Egia da izendapen horren pean batzuetan hertsiki edo nagusiki genero-biolentzia ez dena ere sartu nahi izaten dela, eta batzuetan zalantzak sortu ohi direla, eta batez ere gaia kriminalizatzeak ez duela tarterik uzten kasu konkretuak hobeki ezagutzeko, baina hori segur aski saihets ezinekoa da horrelako kasu tragiko zoritxarrekoetan. Nolanahi ere, ekintza zorrotz kondenatzeak ez luke ikerketa eragotzi behar, zergatik gertatzen diren hainbeste hilketa argitzeko, argi daitekeen neurrian, heteropatriarkatua aipatzea ez da aski nire iritzirako.\nGatozen kanpoko lanaren eta familia-lanaren kontziliazio zailaren arlora. Emakumeak etxetik kanpo lan egiten duenean ere, etxearen ardura nagusia berak daramala baieztatzea eta salatzea oso ohikoa da. Gizona gehiago brikolajean eta agian sukaldean, baina emakumea gehiago garbiketa-lanetan eta umeen zaintzan; gizona, onenean, edo maiz, laguntzaile. Kasu gehienetan ez al da hala?; horregatik kexatzeak molestatzen gaitu gizonak? Ez gintuzke molestatu behar, ezta?\nEta horrekin zeharka bederen lotutako adinekoen zaintza-lanak?, gehienetan emakumeen gain gelditzen diren zaintza-lanak? Aitortuak, formakuntzaren merezidun eta ordainduak behar lukete? Eztabaidak ez gintuzke molestatu behar, ezta?\nKanpoko lanetara etorrita, gizon eta emakume arteko soldata-arrakala. Lan bera eginez gero, nork defendatzen du soldata-arrakala?, zeren izenean? Umea izateko adinean dauden emakumeak garestiagoak ateratzen zaizkiola enpresari? Horrek ez du inondik ere soldata-arrakala zuritzen.\nBeste polemikagai bat: lanbideak sexualizatuak daudela; batzuek feminizatuak eta beste batzuk maskulinizatuak, eta horrek ez lukeela horrela izan behar. Puntu honetan baditut zalantzak. Enpresetako goi-karguetan gizonak dira nagusi, eta bai hobe parekidetasuna edo parekidetasunerantz jotzea. Irakaskuntzan emakumeak gehiago, eta zerbitzuetan, eta esku-lanetan gizon gehiago. Ez dut uste irakasle edo andereño izatea zerbitzuetako langilea edo eraikuntzako langilea izatea baino hobea denik. Zenbait lan zikinetan, esaterako, meatzeetan, gizonak dira nagusi, eta desabantailatuak horrenbestez.\nBeste gai polemiko bat: haurra jaiotzean, aski da genitaletara begiratzea sexuak markatzeko? Oraintsu arte bai. Gaur egun badakigu badirela genitalez bestera sentitzen direnak. Baztertu behar ditugu? Garuna berez malgua omen da; ez dezagun zurrundu zahartzearen ondorioz erremediaezina izan baino lehen!\nDesegokiak iruditzen zaizkigunak sala, jorra eta kritika ditzagun, baina sar dezagun gai honetan ere arrazionalizazio gehiago, onerako izango delako ustean. Arren, Liga antifeministarik ez!\n17 pentsamendu “Feminismoaren aurkako gizon-liga?”-ri buruz\nAmets 2019-11-13 17:19\nBa al dago gaitzespen keinuak gizasemeengandik datozela asumitzea baino jarrera sexistagorik?\nLangar 2019-11-14 08:54\nFeminismoa zenbateraino da eraikitzailea eta zenbateraino suntsitzailea? Gizartearen %50ak bere arazoen errudun beste %50a jartzen duenean, zer atera daiteke hortik, bi aldeen arteko gerra bat ez bada?\nOraingo generazioetan gertatu da gutako askok gaztetatik bizi izan dugula feminismoa bete-betean, eta gure gurasoen ohitura sexistak (amarenak barne) alde batera utzita, berdintasunaren alde egiten saiatzen garela, kontzientziatzetik hasi eta etxeko lanen banaketaraino. Baina aldi berean, zein dira iristen zaizkigun mezuak? Errua gure gain jartzen duten mezuak dira beti.\nIkusten dugu zein erraza den gaur egun gure aurka publikoki jotzea, eta zein zaila den edozein emakumerengatik ezer txarrik esatea. Nahita diot “gure aurka”, ni barruan sartuz, ematen den generalizazio maila baita kezakagarriena iruditzen zaidana. Beti izan da politikoki zuzena esatea ez dela generalizatu behar, topikoak lekuz kanpo daudela etab. Baina feminismoak erreparorik gabe jotzen du generalizatzera. Gizonezkoak gara egoeraren errudun, ez gizonezko batzuk edo besteak. Gizonezkoak.\nBestalde, iruditzen zait emakume askok bere edozein arazoren aurrean terapia bezala erabiltzen duela feminismoa. Beti da errazagoa arazoen erruduna norbera ez dela jakitea, eta are gehiago erruduna identifikatuta izatea. Horrela, gizonaren kulpabilizazioa ematen den bezala, emakumearen deskulpabilizazioa ere ematen da.\nGainera, pribilejiatuak garela entzun behar dugu behin eta berriz, askotan guk baino askoz ere bizimodu erosoagoa daukatenen ahotik, guk ere beste edozein emakumek bezala eguneroko bizimoduan oso antzeko arazoak izango ez bagenitu bezala.\nHorrek denak asko zailtzen du mugimendu horrekin bat egitea. Uste dut gizonak ere feminismoarekin bat egitea nahi izanez gero, estrategia aldatu beharra dagoela, eta aurkaria zehatzago identifikatu. Bide batez, izena aldatzea ere aurrerapauso bat litzateke. Feminismoa hitza bera desegokia iruditzen zait. Zergatik ez berdintasuna, berdinzaletasuna? Indarra galtzen du, agian? Ez du eragin berbera izango gizartearen polarizazioan?\nPatxi 2019-11-14 09:40\nEjem, Amets, ez al du Langar-enak zurea hein batean ezeztatzen. Eskerrik asko Langar, zure ikuspegia ematen ausartzeagatik.\neuskaldun bat 2019-11-14 10:18\nTestu inozentea edo inozentearena egin nahi izan duzu. Inor ez dago emakumeen eskubideen aurka. Jendea asaldatzen duena “gizon zuri heteroa”, “norbere umeak eduki nahi izatea egoismoa da”, “pertsona bati gizona edo emakumea deitzea biolentzia da” eta abar luze bat. Gauza bat da emakumearen eskubideak eta bestea goian idatzi ditudanak. Gainera disimulorik gabe esaten dizute: “feministek indarra dutela aprobetsatu behar da iraultza egiteko”. “Kapitalismoa suntsitu” diote. Edozer gai aprobetsatu nahi dute feminismoarekin rebozatu ondoren jaten emateko. Eta jendea ez da tontoa, konturatzen da. Zuk diozun Durangoko bilkurari buruzko testuan irakurri besterik ez dago: etorkinen egoera, etorkinek diotela Euskal Herriak ez duela horrenbesteraino pairatu eta orduan hango batzuk haserretu egiten dira… Dena zaku berean eta ikusten baduzu, beti muturreko ezker iraultzailearen tesiak. Mugimendu guzti hau urte gutxitan sortu da eta nik galdetzen diot neure buruari guzti hau inozentea al den, ez ote dagoen hemen intres handi batzuen tentakulorik. Heterosexualitateari eraso egiten zaio, gizon zuria azpimarratzen da behin eta berriz… Globalizazio interes horretan, herrien mugak, sexuak, arrazak deusezteko nahi bat dagoela nabaria da. Ez ote daude indar horiek mugimendu hauen atzean? Ez didazu ukatuko guzti honen atzean dagoen dena inozentea ez dela. Eta jendea konturatzen da.\nFilipo 2019-11-14 10:43\nAtzo LAB sindikatuak patronalari eta Gasteizko gobernuari helarazitakoa:\n“…Hala, enpresa genero ikuspuntutik parekidea bada (gehienez 60/40) zuzenean zozketa egitea proposatzen du; eta hala ez bada (ez badu gutxienez 60/40 betetzen), zozketa egin ostean, dauden postuak lehentasunez emakumeek beteko lituzkete; «tartean dauden gizonak momentuz baztertuak izango dira, eta zerrendako emakume kopurua amaitzen denean, gizonak kontratatzen hasiko dira, zozketa eta gero ezarritako ordenaren arabera».”\nZoragarria ezta? Pako, zer iruditzen zaizu, gizonezko euskara teknikari gehiegi baditugu EAEn, demagun %70 zaretela, gizonak baztertzea eta zure lanpostua emakume bati eskaintzen badiozu?\nZu lanik gabe egotea emakumeen aurkako diskriminazioa ekiditeko izango litzateke, lasai.\nZoratzen hasiak gara.\nPatxi 2019-11-14 10:50\nPandoraren kutxa ireki dut. Aurpegi haserre bezainbat kexu idazten bada, ilara ederra osatuko da.\neuskaldun bat 2019-11-14 11:20\nHemen gauzak suntsitzea oso erraza da. Kapitalismoa suntsitu, bai, baina hilabete amaieran soldata nahi dugu, finkoa. Goazen kapitalismoa suntsitzera, oraingo ordena deuseztu dezagun… zein da ordezkoa ordena ordea? Edo ez dago ordenik? Ordenik gabe gizarte batek badu etorkuzunik? Jarri ordezko ordena, jarri! Lehenbizi komunitate txiki batean eta jendeak ikusiko du, eta gustatzen bazaio zabalduko da. Gizarte batek eredu bat izan behar du jarraitzeko, helburu eta balio partekatuak, sinboloak, sinesmenak, ohiturak. Dena deseraiki diote! Bai, dena globala nahi dutenek, gizarte taldeak deuseztu eta gizakia indibidualizatu nahi dutenek ere dena deseraiki nahi dute. Emakumearen eskubideak? Nik uste dut hori gutxienekoa dela mugimendu horretan, helburu handiagoak dituzte, emakumea biktima eta erabilia dela esatera ere ausartzen naiz. Eta eskerrak umeak oraindik era naturalean sortzen direla! Laborategian sortzen direnean joango da dena pikutara.\nXen Pelar 2019-11-14 11:47\nLasai Pako, aurpegi haserre eta kexu dezente biltzen badituzu ere, zure euskaldun- ezkertiar- jator-aliatuaren estatusa ziurtatu duzu.\nGuztion zergetatik bizi diren euskararen eta feminismoaren liberatuen arteko elkartasuna argi utzi duzu\nPatxi 2019-11-14 11:53\nGora babak kopetako izerdiz ateratzen dituzuen xenpelar guztiok.\nLangar 2019-11-14 13:14\nPena da, baina garbi gelditzen zait ze gaitasun eskasa daukagun kalitatezko eztabaida bat mantentzeko. Gure iritziak tono egoki batean ematen ikasten ez dugun bitartean horrela jarraituko dugu, edozein eztabaida Madrid-Barsa batean bihurtzen. Uste dut artikulua erespetuz idatzia dagoela, hain zaila al da interesgarria izan daitekeen gai baten inguruan lasaiago hitz egitea?\nPatxi 2019-11-15 09:11\nInozente-inozente esanda, gure gazte denboran, bi gerra zeuden oso markatuak: ezkerra-eskuina, esplotatzaile-esplotatuak eta abertzale-espainolista, eta biak korapilatuak. Gerra moduan planteatuak, eta teorizazioa eta arrazionalizazio ahaleginak bai, baina lubaki ezberdinetatik, eta debate gutxi asko arrazional eta errespetuzkorako oso tarte gutxirekin.\nOrain, berriz, artikulu honek zirikaturik emandako iritziengatik (gizonek bakarrik hartu dute parte adierazgarriro), eta iritzi publikoan dagoen giroagatik, beste gerra bat dago matxismo-feminismo dikotomiapean, eta ikuspuntu berdinzale majo batera iristeko eztabaidarik edota, hobeto esanda, eztabaidatzeko jarrera errespetuzkorik apenas, Langarrek dioenaren haritik.\nXen Pelar 2019-11-15 11:53\nGora zuzentasunaren apostoluak!\n(Azal finegia dutenak barne).\nAmonamantangorri 2019-11-15 13:00\nGogora ekarri nahi dut 2006ko martxoan El Paísen argitaratu zen gutun bat, Un Feminismo que también existe izenburuarekin, Manuela Carmena eta Uxue Barkosek izenpetuta, beste berrehun emakumerekin batera.\nGogora ekarri nahi dut, zeren irudipena baitut gaur egun gutun hori igual ezin izango zela horrela, tonu kritiko horrekin, argitaratu, edo bederen aipatu bi pertsonak ez liratekeela gutuna izenpetzera ere ausartuko.\nIzan ere, gutunean esaten da, besteak beste, kezkagarria dela genero arloko legeria berrian emakumeekiko “jarrera protekzionista” eta “gehiegizko tutela” nagusitzea. Esaten du indarkeriaren kausa bakartzat “generoa” eta “menperakuntza-bulkada maskulinoa” seinalatuz beste faktore anitz ahazten direla, hala nola familia-egitura tradizionala, arazo emozional-mentalak, toxikomaniak eta gatazkak gestionatzeko ezintasunak. Zigorren gogortzea, punitibismoa, ere kritikatzen du.\nDibortzioetan kustodia partekatua ez hobestea, prostituzioari buruzko ikuspuntu estigmatizatzailea; beti-beti emakumeak biktima gisa eta gizonak dominatzaile gisa aurkeztea… Horrelako gauzak ere aipatzen ditu.\nArtikuluan esaten den guztiarekin ados egon gaitezke edo ez, baina kontua da, esan bezala, ez ditudala imajinatzen, gaur egun, Uxue Barkos eta Manuela Carmena horrelako gauzak esaten, zeren dagoen giro intelektual eta politikoak izugarri zailtzen baitu horrelako iritziak jendartean ematea.\nFeminismoaren kontrako gizon-liga bat al dago? Baliteke.\nHala ere, nire irudikoz, baita ere gertatzen da bi plano daudela: plano publikoan, diskurtso ofizialean, olatu feminista gauza bikaina eta zoragarria da, eta bozeramaile feministek apenas duten aurkaririk sektore ezkertzale eta aurrerakoietan; plano pribatuan, lagunartean eta sare sozialetako profil anonimoetan, aldiz, esango nuke mobida feministak, oro har, ez duela mundu guztia konbentzitzen agendaren puntu guzti-guztietan eta babesa ez dela hain suharra eta aho batekoa… Ez dakit, hori erabat irudipen subjektiboa da…\nPatxi 2019-11-15 13:15\nAmonamantangorri, eskerrik asko ekarpenagatik.\nOlasoko Telesforo 2019-11-15 20:17\nAmonamantangorriren planteamenduari jarraituz, esan behar da gaurko feminismo hegemonikoaren kontrako kritikarik interesgarrienak zenbait emakume feministengandik datozela. (Adibide pare bat ematearren ikusi Camille Paglia edota Peggy Sastreren lanak).\nHorregatik Suduperen artikuluaren azaleko xalotasunaren atzean jarrera tranpati bat ikusten dut: feminista/matxista dikotomia onartzera mugatzen da, horrela ortodoxia kritikatuz gero, atzerakoien taldean bukatuko duzu.\nArgi dago feminismo ofizialaren kontra daudenen artean betiko matxistak badaudela, baina itsu gaude fenomeno zabalago bat dela ikusten ez badugu (ez dira bakarrik matxistak ez eta denak gizonezkoak ere) eta gurean hain ohikoa den sinplifikazio manikeistetatik ihes egin eta heterodoxia gehiago errespetatzea ez litzaiguke gaizki etorriko.\nPatxi 2019-11-15 22:22\nBeno, matxismo-feminismoarena ez da egokia izan, ados Olasoko Telesforo (matxismo eta hembrismo daude muturretan, eta erdian berdintasuna)! Feminismoak zuzeu-n hainbesteko gaitzespena zergatik sortzen duen jakin nahian idatzi nuen artikulua, eta xede horren eraginpean, naturalkeria eta manikeismo dosi bat isuri zitzaidala onartzen dut. Baina ez naiz manikeoa inondik ere.\nOso egokia iruditu zait amonamantangorri-k gomendaturiko artikulua (200 emakumetik gora sinatuan) puntu gehienetan. Biolentziaren eragile bakarra gizonak duen barne-bultzada ez, begiratu behar zaio familia-egiturari, hezkuntza erlijiosoaren eraginari, maitasunari dena sakrifikatu behar zaiolako usteari, gatazkak konpontzeko trebezia faltari, alkoholismoari, toxikomaniei…Zigor gehiagok ez dakarrela berekin delitu gutxiago eta ezta babes gehiago biktimentzat ere…\nOlasoko Telesforo, aipatu dituzun horiek ez ditut irakurri.\nZure ekarpena eskertzen dut.\nLangar 2019-11-17 11:23\nXen Pelar, iritziak modu destruktiboan ematean arazorik txikiena aurrean daukazuna mintzea da. Nire kritika ez doa bide horretatik. Askotan iruditzen zait ez garela kontziente tono erasokor hori beti doala gure aurka, bestea zure posturatik aldentzea besterik ez baita lortzen. Horrela bukatzen dugu edozein gairen inguruan txuria edo beltza aukeratu behar izaten.\nGai honekin horixe ari da gertatzen, eta adibide garbi bat jarri digu amonamantangorrik aurreko mezuan. Artikulu hori duela urte gutxi gizartean eta feminismoaren munduan onartuta eta ongi ikusita zegoen. Eta orain mezu hori zentzuzkoa izan arren ez dut uste feminismoa mezu hori onartzeko prest legokeenik. Zergatik? Nire ustez horretxegatik: ez dakigulako gai bat behar bezala lantzen, eta beti gure postura nola edo hala defendatu behar horrek muturretara eramaten gaituelako.


AZAROAK 25 LANTZEKO IDEIAK - orientasare\nAZAROAK 25 LANTZEKO IDEIAK\npublicado a la(s) 12 nov. 2017 8:02 por Rosa Ortega [ actualizado el 14 nov. 2017 1:47 ]\nEmakumeenganako indarkeria ezabatzeko nazioarteko eguna dela eta, DBH tutoretzarako ideia batzuk bildu ditut ondoren. Aurreko urteetako proposamenak wikian aurkituko dituzue.\n1. Emakumee aurkako indarkeria: testigantzak\nDuela gutxi VOLAR dokumentala ikusteko aukera izan nuen. Bertan tratu txarrak jasan dituzten 9 emakumek haien bizipenak kontatzen dizkigute. Askotan urruti kokatzen ditugu tratu txarrak, baina bertan ditugula erakusten digute emakume ausart horiek, erasotzaile guztiak euskaldunak baiziren.\nEmakundek pelikula honen sorkuntza sustatu du emakume hauen testigantzak aldaketarako pizgarri izan daitezen, eta emakumeen kontrako indarkeriaren atzean zer dagoen azaltzeko ahalegina egiteko: nola eragiten die indarkeriak emakume hauen bizitzei eta euren ingurukoei, eta zein ondorio dakartzan.\nOndoan laburpena duzue.\nFilm osoa ikusteko aukera ere baduzue, Emilio Martinez-i esker:\nVolar.mkv 3GB (definizio altua)\nVolar 2.mkv 439Mb (definizio bajua)\nIraupena: 1h 10'\nPelikularen DVDaren eskaera egiteko HONAKO FITXA bete behar da.\n2.Irakurketak eta eztabaidak\nAmodio zintzoen gidaNafarroako material honetatik hiru irakurketa aukeratu ditugu:\nAmodio kaltegarriaren zantzuak, 10-12 orrialdeetan\nGenero-indarkeriaren motak, 13-15 orrialdeetan\nAmodio osansuntsua, 17-19 orrialdeetan\n3. Abestien letrak aztertu\n2017ko udan Emakundek 200 kantuko zerrenda bat proposatu zuen, sexismorik gabeko soinuak zabaldu eta emakumeek musikan duten tokia aldarrikatzeko. Zerrendak eztabaida biziak sortu zituen zenbait hedabideetan. Baina, entzuten ditugun abestien mezuaz ohartzen al gara?\nIkasleek abesti batzuen letrak aztertzea proposatu nahi dizuegu.\nCanciones libres de machismo artikuluan Emakundek festetarako aholkatzen dituen abesti batzuk agertzen dira, baita baztertuak izan diren beste batzuk ere.\nGaia lantzeko HezEH (EHUko Hezkidetzan Esku Hartzen) taldeak YouTuben Play list bat du: INDARKERIA matxista salatzen. Play list honetatik abesti batzuk aukeratu ditugu:\nDa (Zea Mays) Letra\nSalir corriendo (Amaral) Letra\nBeldurrak ahaztuta M-n hezten.


Jainkoaren alderateko amodioaren\n1. ARIMAK. Benedikatzen zitut, nere zeruko Aita, Jesus nere Jaunaren Aita, zeren ni bezalako herresta batez orhoitzeko aski ona izan ziren. Oi urrikalmenduaren Aita eta kontsolamendu guzien Jainkoa, eskerrak zuri, zeren, nahiz ez gai, zure gozaldiekin azkartu nuzun noiztenka.\nBenedikatzen zitut bethi, zure Seme bakotxarekin eta Izpiritu Saindu kontsolatzalearekin orozbat menderen mendetan goresten zitutala.\nO Jainko Jauna, hain minki maite nuzuna, nere barne guzia bozkarioz jauziko da, nere bihotzerat jautsiko zirelarik. Zu zira nere ospea eta nere bihotzeko atsegin bethea; zu, nere esperantza eta ihes-lekua nere egun gaixtoetan.\n2. Bainan ahulki maite zitutalakotz oraino, eta bertutea eskaxko dutalakotz, zure laguntzaren eta kontsolamenduen beharretan niz. Zato beraz ardura ni ganat, zure erakaspen sainduetan nere argitzeko; garbi nezazu nere jaidura tzarretarik, amodio makur guzietarik senda nezazu: bihotza hola sendo eta garbi, zure maitatzeko gai izan nadin, nahigabe guzien jasaiteko indartsu, bururaino irauteko azkar.\n3. Ba, zerbait handirik da amodioa, ontasun bat ontasun guziez goragokoa: hak bakharrik ditu gauza dorpeak arintzen, haren bidez du gizonak berdin jasaiten berdin ez zaiona. Hura lagun, nekerik gabe jasaiten ditu nekeak, ezti eta gozo kausitzen kirets direnak. Jesusen alderateko amodio arraiak obra handienen egiterat sustatzen du eta bethi gauza hoberenen nahikarirat akulatzen.\nAmodioak goienerat du bere deia; lurreko gauza bihi hatek ez deratxikike beheiti. Amodioak libro nahi du eta lurtiar amodio guzietarik garbi, beldur baita hauiek ilhun dezaten; beldur, lurreko ontasuner josirik berant dadien gizona zerurako bidean, edo nahigabeak jorik eror.\nDeusik ez da amodioa baino gozoagorik, deus azkarragorik, deus goragorik, deus zabalagorik, deus atsegingarriagorik, deus betheagorik eta hoberik zeru ala lurrean amodioak Jainkoa baitu ithurburu, eta, kreatura guzien gainez-gain iganik, onik ez baituke Jainkoa baitan baizik.\n4. Amodio duena lasterka doa, hegaldaka doa, bazkariotan da, libro da eta deusek ez du baratzen. Oro emaiten ditu, guzien jabe izaiteko, eta orotan guzien jabe da: ororen gainetik, Izaite bakhar soberanoa baitan delakotz indar-berrikatzen, ontasun guzien ithurburuan eta ithurrian. Ez du ukantzari behatzen, bainan ontasun guziez gorago altxatzen da, emaileraino.\nAmodioak ez du maiz negurririk ezagutzen, haren kharrak gaindika irakitzen du. Amodioari deus ez zaio pizu, ez nekagarri; dezaken baino gehiagori da lotzen; ez dezakelako aitzakiarik ez du nehoiz, oro eginkizun baitauzka eta egingai. Ororen egiteko on da beraz, eta izaitez bururatzen ditu asko gauza, amodiorik gabea akit eta alferretan higa lezaketenak.\n5. Amodioa bethi atzarririk dago, eta lo dagolarik ere nehoiz ez lo; akiturik ere ez da akitzen, atsegabetan izanikan ere ez lotsatzen, iziturik ere ez zozotzen: hainan zuziaren argia eta suko garra goiti doatzin bezala, amodioak halaber, poxeluak bazterturik, goiti du hartzen oldar.\nAmodio duenak, hitz horren indarraren berri badaki. Sua darion arima baten kharra Jainkoraino altxatzen da, oihu sarkor hunen pare: nere Jainkoa! nere amodioa! nere zira osoki eta ni zurea!\n6. Nere amodioa zabal zazu eta bero, nere bihotzak ikas dezan zoin den gozo zure maitatzea, bai eta zure amodioan geza dadin eta urt.\nZure amodioak osoki bere nezala eta nere buruaz gorago altxa bere khar biziaren indarraz. Amodiozko kantika kantatuz, nere arima jarra¡ bekizu, Jesus ona, zure loriazko goratasunerat; eta bere bozkarioak gaindi eginik zu maitez, zure goretsiaren goretsiaz ahi bedi.\nZure zerbitzariak maita zitzala bera baino gehiago; zure gatik baizik ez dezala bere burua maita; zinez maite zituzten guziak zu baitan maita ditzala, zuk argiratu amodiozko legeak manatzen duen bezala.\nAmodio duena erne da, arrai, maitagarri, ezti eta goxo; azkar da, jasankor, jarraile, zuhur, zail, bihozdun, eta berearen ondotik ez dabil nehoiz: nork zertan baitu bere burua bilhatzen alabainan, hartan ere du hak bere amodioa galtzen.\n7. Amodioak bazterretarat behatzen ohi du, umila da eta zuzena; ez da malina, ez arina, ez ergelkeriari emana; jan-edanetan izariz dabil, garbitasuna begiratzen du; ez da beratz, pausatua da, gorputza hertsiki du zaintzen.\nAmodio duenak badakar jauspen buruzagien alderat; bere ustez erdeinagarri da eta zartzail. Oso osoan Jainkoari dagolarik eta ahal guziaz bethi eskerdun, Jainkoa baitan dauzka bere fidantza eta esperantza, Jainkoak behintzat utzia duela iduri zaiolarik ere: badakielakotz amodiorik ez ditakela bihozminik gabe.\n8. Guzien jasaiterat eta Jesusen nahiaren egiterat ez dagona, Jesusen adiskide izena ez du merezi. Jesus maitearen gatik atsegabe gogor eta kiretsenak onhartu behar ditu Jesus maite duenak, eta, zer-nahi gerta dakion, Jesusen ganik ez du berexi behar.


Aisia eta Jakintzako Katedra Banco Santanderrek bultzatutako proiektu bat da, aisiaren eta bere esparruen (kultura, turismoa, kirola eta jolasa) inguruko jakintza kudeatu, sortu eta transferitzeko sortua.\nAisiaren esparruko adituen eta profesionalen ikerketa eta prestakuntzarako tresna bat da. Antolatzen dituen ekimenen bidez, aisiaren ikerketa bultzatzen, “Aisia eta giza garapena” ikertaldea nazioarteko elkarte zientifikoan kokatzen eta Aisiazko Ikaskuntzen Institutuko graduondoko prestakuntza aberasten laguntzen du.\nGainera, Katedra Aisiazko Ikaskuntzen Institutuak eta Gizarte eta Giza Zientzien Fakultateak herritarren zerbitzura jartzen dituen bitartekoetariko bat da. Helburua da aisiaren arloko jakintzan egon diren aurrerakuntzak gizartera transferitzea eta itzultzea, hartara gizartearen ongizatea eta bizi kalitatea hobetzen lagungarri izan dadin.\nKatedraren ekimenik garrantzizkoenen artean, hauek azpimarra ditzakegu:\nOcioGune Ikerketako Nazioarteko Foroa\nBaliabideak (biltzarren mapak, aldizkari zientifikoak, bibliografia, Ociopodcast…)\nAisia eta Jakintzako Katedra 2004an sortu zuen Deustuko Unibertsitateko Aisiazko Ikaskuntzen Institutuak, Grupo Santanderren laguntzaz. Hamarkada bat baino gehiagoko ibilbidean, proiektu eta ekimen ugari burutu ditu Katedrak. Horri esker, Aisiako Ikaskuntzek elkarte zientifikoaren aitormena jaso dute, nazioarte mailan eta, batez ere, Iberoamerika mailan.\nFuntsezko helburua hau da: aisiaren inguruan, oro har, eta agertzen den esparruekiko harremanen inguruan (kultura, turismoa, kirola eta jolasa) dagoen jakintza bildu, kudeatu, sortu eta transferitzea. Asmo handiko helburua da, Aisiazko Ikaskuntzen Institutuan bertan sortutako ekoizpen zientifikoan izan diren aurrerakuntzen berri ematea ez ezik, fenomeno horren ikerketan erreferente diren erakundeek garatutako know-how-a eta baliabideak aisiaren arloko ikertzaileen zerbitzura jartzea.


Sagarrak-Ekologistak Martxan taldeak 10 proposamen aurkeztu ditu Basauriko Udalaren 2022ko aurrekontu parte-hartzaileetarako - Ekologistak Martxan - Euskal Herria\n2021ko Julyren 1\n“Pentsamendu globala eta tokiko ekintza” mugimendu ekologistaren ildo filosofiko eta praktikoa da. Bizi nahi dugun mundu hobeago hori ez dugu etorkizunerako utzi behar, gaurkoan behar dugu, eta bertan bizi dagoeneko. Aldaketa gugan hasten da, gure auzoan, gure herrian. Hamar proposamen, hamar, aurkeztu ditugu 2022ko aurrekontuetan.\nHoriekin, azken urteotan landu ditugun gaien errepasoa egiten dugu: ingurumen-hezkuntza, hondakinak, mugikortasuna, baso-berritzea eta kontsumoa. Arlo bakoitzean proposamenak eta alternatibak zehaztu ditugu ingurumenarekiko errespetuan kontzientziatuago dagoen herria eraikitzen hasteko. Proposamen guztiak informazioan eta hezkuntzan oinarritzen dira, oinarriak bait dira aldaketa pertsonal eta kolektiboa abiarazteko . Proposamenak irakurri. Ekologistekin bat egin, ekologikaz bizi.\n← Uren isurketak eta horien arazketa txarra dira, berriz ere, itsasertzeko arazorik handiena Nerbioi ibaiaren ertzetik paseatu ondoren Basauriko espezie inbaditzaile eta autoktonoen egoera ezagutzen →


« 2011 amaitzen\nThis entry was posted in Fotografía and tagged amanecer, cabo machichaco, cabo matxitxako, cabo ogoño, canon, egunsentia, hitech, hitech filters, lamborena, lee, matxitxako, matxitxako lurmuturra, ogoño, ogoño lurmuturra.\nIker Aizkorbe Agirre 16 julio, 2012 at 8:48 pm #\nZein aukeratu ez nuke jakingo Andoni!!!\nEderrak dira bai bata zein bestea!! Asko gustatzen zait daukaten tonalitate epel hori!\nAskotan, gutxien espero duzunean etortzen dira argazki ederrenak, eta kasu hontan ere, zure pazientziak jaso zuen bere irabazia!


Automobila tapizatzea | Consumer\nAutoen jabeek gehien eskatzen duten aukeretako bat da ibilgailuaren barrualdera lehen eguneko itxura itzultzeko, nahiz eta barietatea eta prezioa materialen eta eskulanaren araberakoa den.\nJanari-orbanek, zigarro-erredurek edo erabileraren ondorioz metatutako izerdiak hondatu, askatu eta hautsi egiten dute autoaren tapizeria. Enpresa espezializatu batzuek lehen egunean bezala utz dezakete automobilaren barrualdea, edo, besterik gabe, erabat berria eman, materialak, josturak eta koloreak konbinatuz.\nTapizatua ez da eserlekuetara mugatzen. Ateetako panelak, heldulekua eta martxa-aldaketako hauspoa, atzeko erretilua, bolantea eta baita eskularrua ere alda daitezke, kontu handiz, airbagak behar bezala funtziona ez dezan. Sektorean 30 urte baino gehiagoko esperientzia duen Javier Aguirrezabalek dioenez, gehien eskatzen diren zerbitzuen artean tapizeriak konpontzea dago. Honela dio: “txakurren hozkadak edo helduen zigarroak dira gehien hondatzen diren kausak”“Txakurren hozkadak edo helduen zigarroak dira gehien hondatzen diren kausak”Kasu horietan, konponketaren helburua kaltetutako eremuak berriro oihal berriarekin tapizatzea da, edo lehendik dagoena berriz doitzea akatsa ezkutatzeko.\nNeurrira egindako zorroak\nGero eta eskari handiagoa duen beste zerbitzu bat neurrira egindako zorroak dira. Batez ere haurrak dituzten familiek eskatzen dute, gama ertaineko autoetan jartzeko. Modeloaren arabera, 150 eta 250 euro artean balio du, eta bezeroak berak jar ditzake gomak, kakoak eta velcroa erabiliz.\nBestalde, gero eta gehiago dira tuningaren zaleak, zorroen ohiko kontsumitzaileak. Larruazalaren imitazioz egindako zorro bereziak aukeratu ohi dituzte, jatorrizko jarlekuari kolaz itsasten zaizkionak eta benetako tapizatze batetik ia bereizten ez direnak. 500 euro inguru balio dute. Kasu horietan, kontuan hartu behar da horiek finkatzeko erabiltzen den isatsak ibilgailuaren jatorrizko tapizeria hondatzen duela.\nLarruazalak eta ehun alcántarak eskatzen dute gehien. Aguirrezabalen arabera, eserlekuak eta panelak tapizatzea 35 – 50 lanordu da, eta gutxi gorabehera 2.000 euroko kostua du, automobil modeloaren arabera. Oihalaren kasuan, kostua 1000-1.200 euro murriztuko da.\nTapizatuen enpresetara maiz jotzen duten beste kontsumitzaile batzuk auto klasikoen jabeak eta zaharberritzaileak dira. Kasu honetan, garai hartako tapizatuak, materialak, diseinuak eta josturak imitatu nahi dira, orain arte aipatutakoak baino askoz garestiagoak baitira; izan ere, ordu gehiago behar dira eta zehaztasun handiz egin eta jarri behar dira.\nAutomobilgintzako larruak akabera bereziak behar ditu, ibilgailuaren barruko muturreko tenperaturei, eguzkiaren argiari eta orbanei aurre egiteko. New Mode Espainiako fabrikatzaile nagusietako baten web-orrian ikus daitekeenez, tailerretan tratamendu hidrofugoak, orbangabeak eta irristagaitzak jasotzen dituzte, bizitza luzea eta zainketa erraza bermatzen dutenak.\nBestalde, lodiera eta elastikotasuna tapizatuen ezinbesteko ezaugarriak dira: materialak ondo marraztu behar ditu asentuaren kurbak, formak hartu eta ez zimurtu. Tuningaren eskakizun berriek kolore-sorta zabala garatzera behartu dute industria, tonu metalikoak eta 'fosforitoak' barne.\nautomobil fundas-eu interior-eu propietarios-eu tapizatu


Zortziko artaldea - Nairobitarra\nNairobitarra | 2007-04-13 00:17\nAurtengo Aste Santutan Korsikarako bidaia proposatu zigun Josuk eta gehienok zalantza handiegirik gabe apuntatu ginen. Batzuek lehendik ere egina genuen bidaiaren bat berarekin eta besteek aldiz, gurasoei edo kalean entzunda bazuten bere berri. Elkartutakoak 33 urtez berakoak izan gara eta beraz, batzuen gurasoak Josurekin bidaiaren bat eginak ziren arren, gu bigarren txandakoak ginen. Nairobitarra autobusa ez genuen ezagutu baina ikusi eta entzundakoarekin bakarrik ere inbidia latzak pasatakoak gara. Beraz, Josu Nairo Txikirekin hasi zela jakin eta aukerak sortu zitzaizkigunean pozik hurbildu gintzaizkion abentura berriei ekiteko. Nairo Txiki deitzen hasiak dira batzuk baina Nairo Handi ere deitu geniezaioke barruko bizipenei begiratuz gero.\nZortzi ardi txuriz eta noski, ardi beltzez osatutako artalde polita elkartu ginen. Gehienak Tolosaldeko larre motzetan hezitakoak, nahiz eta tartean beste larreetakoak ere elkartu. Bere hitzetan meritua ere bai zazpi emakume artean bi gizonezko bakarrik izatea, baina ederki asko moldatu ziren.\nBidaiatzeko modua beti betikoa du, Mc. Gyberren eskailerarekin otordu mahaia osatu eta mahai egurrarekin ohea. Denak du zentzua furgoneta barruan, ez du askorik behar nonbait bederatzi lagun horren espazio txikian elkarbizitza duin bat eramateko moduan jartzeko. Aurrealdeko eserlekuak berriz, barrenak hustutzeko konfesionario txiki bihurtzen dira Josuren aldamenean, baina besteren istorioak entzunaz berea ere kontatuko dizu, eta pixkanaka zeure egingo dizkizu bere bizi filosofi eta umorea.\nDiziplina ere behar beharrezkoa da ordea eta geure egiteko txikiak ikasi ondoren ardura nagusia bere gain utzi genuen. Zortea izan genuen eta ez zen aparteko arazorik izan, matxurarik ez eta elkarbizitza ikearriya.\nFerry-an Ajaccio-ra iritsi eta erlojuaren aurkako norantzan ekin genion Korsika ezagutzeari. Ajaccio, Propiano, Cala Figari, Bonifacio, Corte, Restonica, Ile Rousse, Calvi, Bastia, Vizzavona..., leku eta paraje dotoreak ezagutu genituen, baina gogoangarriagoak zaizkigu lortutako giroa eta egindako lagun berriak. Bidaiak hamar egun iraun bazituen ere geure oroitzapenek askoz ere gehiago. Egindako adiskideekin lagun taldetxo berria osatu dugu eta baita geure proiektu berriak gauzatu ere.\nBeraz, hemendik mila mila esker Josuri den bezalakoa izateagatik eta baita besteoi ere horrenbeste transmititu eta emateagatik. Zeuk erakutsitakotik Ruper Ordorikaren hitz hauekin geratuko gara:\n" Haize goxo goxoa\nUnerik uneko saria\nOi haize, haize goxo goxoa "\nLierni 2007-12-19 23:47 #1\nEta gero etorri zian Aralarreko nik-eztakit-ze-mendi-zulota sartzeko plana, afari meriendan bat e bai, ta bidaian norbaitek indako txistea handik hiru asteta entzun da oaindik parrez lehertzea, ta Ibonek txukun asko prestatutako argazkin montajea, ta edozein astelehenetan ordenadorea piztu ta hotmail ia-ia gainez einda eukitzea, ta berriz  juteko gogoa, ... Politta.
Zorionak Josu ta eutsi letxukaleko kastai!
\nAne 2007-12-20 00:44 #2\n
Txikitatik NairobiFAN amorratua izan naiz. Nairobitarrarekin FANgo nintzateke munduko edozein bazterrera. FAN nintzen Kortsikara eta FANGO naiz Marokora edota auskalo nora… Zorionak Josu!!!
\nIxaxkun 2007-12-20 18:21 #3\n
Gauza asko ikusi eta ikasi ditut Josu, zurekin egindako bidaietan baina batez ere, bizitza beste filosofia batekin hartzen.
\n
Mila esker Josu eta ZORIONAK!!!
\n
Hasi udarako beste bidai ikearri horietako bat prestatzen, ni ze suma nago eta. Ni FANgo ere edozein lekutara.
\nIbon 2007-12-20 18:48 #4\nEzagutzen nauenak ederki daki zeintzuk diren nire afizioak. Alde batetik natura eta bestetik argazkilaritza. Josurekin egindako bidaietan bitaz batera disfrutatzeko aukera eman dit. Baina denok oso ondo dakigunez Josurekin egindako bidaietan argazkiak ez direla garrantzitsuak.

Josurekin ordu laurdena egon eta gero munduaren ikuspegiaz liluratuta egoten naiz. Bere planak ez badira, bere abentura zaharrak izango dira. Eta plana planeatzerako ametsetan hasten naiz eta agurtzerako irribarrea betetzen du nire aurpegia. Azken finean "kontagiauta" bukatzen dut eta orduan konturatzen naiz nolakoa den bere bizitzaren filosofia.

Bidaietara bueltatuz, eguneroko elkar bizitzan ederki ezagutzeko aukera ematen dizu eta nahi gabe eta lasaitasun osoz hasten zara zure bizitza kontatzen, eta konturatzeko "ikearrizko" leku polit batera ailegatzen zara, "kapesnea" prestatu eta bertan disfrutatzeko aukera pare gabea eskaintzen dizu.

Korsikan ateratako argazki batzuk eskaintzen dizuet.

Mila esker Josu eta espero dut batera asko disfrutatzeko aukera izango dugula.


ADAM elkartearen elastikoak igerilekuetan, kiroldegietan eta, kalean, noski, ikusten hasi dira! | Red Menni\nADAM elkartearen elastikoak igerilekuetan, kiroldegietan eta, kalean, noski, ikusten hasi dira!\nAita Menni Kirol Elkarteko (ADAM) txirrindulari, igerilari eta jokalariek bakarrik ez daramatzate elastikoak; hainbat laguntzailek ere erosi dituzte eta proba eta entrenamenduetan eramaten hasi dira.\nADAM elkartearen elastiko teknikoa eramaten baduzu, elkarteari berari laguntzeaz gain, Liberiako osasun mentaleko “We are like You” proiektuari ere laguntzen diozulako.Talde solidario honetan parte hartu nahi baduzu, gure kirolariek eramaten dituztenak bezalako elastiko teknikoak eros ditzakezu:zuriak dira, ehun transpiragarria dute, eta Ahizpa Ospitalarien bihotza batik bat nabarmentzen da.\nAsteburu honetan Behobia-San Sebastián lasterketa ospetsua egin da.Ia 30.000 pertsonak 20 kilometroko ibilbidea egin zuten, eta horien artean, batzuek, Aita Menni Kirol Elkartearen elastikoa erabili zuten.Lasterkari horietako bat Aita Menni Ospitaleko zuzendari kudeatzailea izan zen, Mikel Tellaeche, argazkian Roberto Míguezekin eta beste lagun batzuekin agertzen dena.\nDioten moduan, Behobia-San Sebastián, lasterketa bat baino gehiago bada -milaka lasterketari eta atleten ilusioan, sentsazioetan eta esfortzuetan oinarritutako 50 urte baino gehiagoko sentimendua delako-, ADAM elkarteak kirol inklusiboaren eta hobetzearen sinboloa izan nahi du.Ekimen honekin, Aita Menni Ospitaleak garuneko kaltea duten pertsonak kirolaren bidez errehabilitatzeko aukera ematen du.Eta denok lagun dezakegu.\nZuk ere lagundu nahi al duzu? Eskatu ADAM elkartearen elastikoa eta jasotakoan zure argazkia bidal dezakezu kirola egiten, elastikoa jantzita. Denon artean garuneko kaltea eta errehabilitatzeko dituen aukerak ezagunagoak egingo ditugu, eta jarrera positiboagoarekin egingo diegu aurre ekartzen dituen zailtasunei.


Zaintza plazara!!! - ITUROLA\nAurrera doa Iturola sorgunetik abiatu dugun agenda kulturala. Azaroan, ekonomia feminista formazio saioa eta bertako kontzeptuak lurreratzeko asmoarekin Zaintza Plazara tailerra egin dugu. Abiapuntua: INTERDEPENDENTZIA DA. Hau da, pertsona orok besteon eta naturaren beharra dugu momentu oro. Zainduak eta zaintzaileak gara, neurri batean ala bestean.\nKontua da, jendarte honetan errealitate horretatik kanpo bizi garela sinestarazten zaigula. Zaintzak ez du inolako prestijiorik, ez da behar bezala baloratzen. Politikoki, ekonomikoki, sozialki…zaintza norberari egokitzen zaion zerbaiten moduan aurkezten digute.\nEkonomia feministak lau zaintza mota azaltzen ditu: publikoa-estatua, familia, merkatua, eta sare kolektiboak. Horietako bakoitzari buruz asko esan daiteke, ugari dugu hausnartzeko eta birpentsatzeko.\nNabarmena da, zaintza lan gehien gehinak emakumeak egin dituztela. Egun ere hala da, maila pertsonal eta profesionalean ere. Ezinbestekoa da azpimarratzea gehien zaintzen duten emakumeak egoera zaurgarrian daudela eta egoera zaurgarrienean dauden emakumeak zaintzen dutela. Honen adibide garbiena interna moduan lan egiten duten emakume etorkinen errealitatea da. Lan eta bizi baldintza oso eskaxetan aritzea legeztatua dago. Nahikoa da! Lan hauek ondo banatuz gero guztiok dugu asko irabazteko.\nTailerrean guzti hau berpentsatzeko abiapuntua jarri dugu. Horretarako hainbat gonbidatuen testigantzak izan ditugu, lagunartean, kulturartean eta merkatutik kanpo hainbat zaintza esperientzia ezagutu nahi ditugu. Gehienak gizon zaintzaileak izan dira, pertsonalki zein kolektiboki zaintzari heldu diotenak. Jarraian, taldetxotan jarrita gure inguruan zein komunitatean zaintzeko ideia mordoa atera ditugu. Eta ziur gaude gure inguruan dagoeneko nabaritzen ari dela eta gure desioa da gure lurraldeko txoko eta esparru ezberdinetan eragitea da.\nAbiapuntua besterik ez da izan, eta orain denen esku daude aurrerantzean emango ditugun urratsak.\nMartxoaren 8an ere zaintzak izango ditugu erdigunean eta bakoitzak zertxobait emanda guztiontzat izango da aberasgarri eta onuragarri.\nIturolako komunitateak ere emango dizkio bueltak eta izango duzue gure berri. Interesa duzuen orori animatzen zaituztegu gurekin harremanetan jartzeko. Bidezkoa delako, merezi duelako, interdependienteak garelako.


Ezpeletako azoka: ohitura baten errealitatea - Euskonews\n2004/02-27/03-05 Ezpeletako azoka: ohitura baten errealitatea Zuriñe Velez de Mendizabal\nArgazkiak: Zuri?e Velez de Mendizabal\nUrtero, Ezpeletako (Lapurdi) kaleak jendez betetzen dira urtarrileko azken astearte eta asteazkenean. Aurten 27 eta 28 egunetan izan da hitzordua. Urtero ehunka pertsona biltzearen arrazoia berdina da: animalien azoka.\nAbere desberdinak aurki ditzakete bisitariek egun horietan bertan: pottokak, ardi eta akerrak, zaldiak, behiak… Herrira gerturatzen den jendea, hara eramandako animaliak erostera joandakoa izaten da. Toki desberdinetako laborariak eta egun pasa joandakoak biltzen dira Lapurdiko herritxo horretan duela urte mordoxkatik: Hego eta Ipar Euskal Herrikoak, eta inguruko herrialdeetatik ere, espainiar eta frantziar estatuko lurralde urrutitatik etorritakoak ere zirelarik… Animaliak erosteaz gain, baserrirako tresneria ugari aurki zitekeen aurtengo azokan: belarra mozteko eta lurra lantzeko erruberadun makinak, eskuzkoak…\nBi egunetan zehar burutzen den ekimenean, animaliak ere bi egun desberdinetan sailkatzen dira. Asteartean pottokak egon ziren Ezpeletako kaleetan barrena, pottoka basati zein heziak. Euskal Herriko txoko horretako ikono den animaliak berezitasun batzuk ditu. POTTOKAREN EZAUGARRIAK\nZaldien familiako ahaide txikiak, beraien altueragatik oso ezagunak dira. Aspalditik bizi dira gure herriko mendietan. Pottokak kontrabandorako erabiliak izan ziren, esaterako. Bere tamaina txikiak eta kolore ilunak, gauez ez bereizteko eta arretarik ez deitzeko baliagarri zitzaien kontrabandistei.\nEuskal Herrian aurki daitezkeen pottoka gehienak aske bizi dira, eta horrek berezitasuna ematen dio arrazari. 1970. urtetik nazioartean ezaguna da pottoka, eta sailkapen bat egiteko liburu bat sortu dute “stud book” deiturikoa. Bi pottoka bereizten dira liburuan: A mailakoak, batetik. Hauek benetako pottokak, puruak, direla diote adituek. B-koak, aldiz, pottoka bera eta arabiar edo “wells” arrazaren arteko nahasketa da.\nA mailakoak oso zaldi bereziak dira. Belarri txikiak dituzte, buru gainean aurrerantz ezarriak; begi biziak; lepo laburra eta bizkarrerantz ilea hazten zaie… Gehienak mendian bizi dira, eta 1,32 metro neurtu dezakete. B liburukoak Akoak baino handiagoak izaten dira normalean.\nJean Bordaxarrek, pottoketan jantzia, Euskal Herriko mendietan A-ko bi mila bat pottoka daudela aipatu digu, eta “urtean 6-7 hilabetez mendian egon behar dute”. Eta B motatako 200 pottoka egongo dira Ipar Euskal Herrian Bordaxarren iritziz. Zaldi txiki honen behar bezalako errekonozimendua lortu nahi dutela adierazi du Jeanek, eta mikrotxipa jarri nahi dietela, kontrol hobea izateko. Bere ustez, Euskal Herriko zaldi ikur bihur daiteke herrialde honetatik kanpo. Hala ere, pottokak heziz bakarrik ezin dela bizi-iraun aitortu digu. Horren adierazlea da sei hilabeteko pottoka baten prezioa: 50 euro! gehi beste 40, beharrezko paperak lortzeko, kalitatearen ziurtagiria eta zirkulatzeko baimena barne.\nAZOKAREN BIGARREN EGUNA\nBigarren egunean oraindik hainbat pottoka saltzeke zeuden Ezpeletan. Baina neguko egun hotz horretan ardiak, behiak eta zaldiak ziren nagusi. Baserritar ugari elkartu ziren herrian ganadua ikusi eta erostera. Hala ere, hara hurreratutakoen ahotik gauza berdina entzun zitekeen, aurtengo azokara animalia gutxi ekarri zituztela, alegia. Eta oso salmenta gutxi egin ziren bi egunetan. Lotutako artikuluak


Ibinagabeitia Proiektua / Kandela-10 (1984-maiatza)\n Kandela-10 (1984-maiatza) \nArgazki bat besterik ez nuen gordetzerik izan\nArgazki bat besterik ez nuen gordetzerik izan. Nahiko txarra, tamalez. Makina ez zen oso ona, gerra aurreko marka alemana. Eskursioa baino bi egun lehenago erregalatu zioten nere aitari. Utzi zidan, bai, arren eta arren egin ondoren. Nere aitak ideia oso estua zeukan jabegoaz. Erotu bailitzan hasarretzen zen beste norbaiten ilerik aurkitzen bazuen bere orrazian. Gorg-Blau-ko begirategian egin nion argazkia. Begiratokiko baraldan zegoen kokorikaturik. Behean urak, urdin-urdin, bera noiz jausiko zain zirudien. Irribarre egin zuen eta ukabila jaso. Orduantxe bertan entzun zen klika. Beste batzu gehiago ere egin nizkion eskursio hartan baina oraindik okerrago atera ziren... Eta, halaere, eraman zituzten. 36ko Abutzuan eginiko araketa batetan desagertu ziren. Hau zortez salbatu zen. Ez omen zuten aurkitu, egun batzu geroago aurkitu bainuen kajoi baten ostean zimurturik. Sartu zirenean, pistolak eskutan, eta jangelaren hormaren kontra bultzatu zintuztenean, nere amak ondoeza izan zuen baina ez ziguten laguntzen utzi. Lurrean etzanda geratu zen joan ziren arte.\n«Arma bila gatoz», esan zuten, baina nire amaren bitxi bakanak, dirua eta nere gelako komodan gordeta neuzkan gutunak eta paper pilo bat eraman zituzten. Gutunak, Ai ene! Ez dut bat ere bere idazkera gogoratzeko. Kaligrafia bikainez idazten zuen, maisua zen, badakizu? eta gauza zoragarriak osatzen zizkidan... Ez ditut ahantzi, sinets iezadazu, gauero, ahopeka, ilobek entzun ez nazaten, erotzat hartuko baininduten, gutun zati bat errepikatzen dut, nere artean. Otoitz egingo banu bezala... ez naiz fededuna baina. Bera ere ez zen.\nErrepublika garaiko gazte bilera batetan ezagutu genuen elkar. Saiatu arren, ez dut data gogoratzea lortzen... 1931eko Maiatzaren hasieran izan zela uste dut, lorategian larrosak loraturik baitzeuden eta albahaka lorontzien usaia etxe osora zabaltzen zen. Oso ongi gogoratzen dut larrosena, elkar ezagutu genuen egunean eskuan sorta bat neramalako. Nire nebarekin joan behar nuen bere emaztegaia ikustera, gaisorik baitzegoen. Pablori laket zitzaizkion larrosak. Galdetu zidan nire lorategikoak ote ziren eta ea nik neuk zaintzen nituen. Baietz esan nion, baina gezurra zen, nire aitak botatzen zien ura... Harrez gero hasi ginen elkar ikusten sarri. Pablo gazterien arduraduna zen herrian. Hainbeste lan zeukan! Ez zen segundu batez ere gelditzen. Herriz herri zebilen mitinak ematen eta, horrez gain, batzutan Bartzelonara ere joan ohi zen, sekula aipatzen ez zizkidan konsignak jasotzera... Ez da nigan fiatzen ez zela. Hasieran ez, baina gero erabat. Baina berak bazekien gauza batzu ez direla esan behar lagunen seguritatea arriskuan jartzen denean. Lider bat zen, ziur izan zaitezke... Agian horregatik edo oso ederra zelako eta itxura onekoa, honelako bizkar zabala, neskak atzetik zeuzkan. Nire nebak, elkarrekin genbiltzala jakitean, aditzera eman zidan: «Guztiekin oheratzen da zioen... ez nuke zurekin ere ohera zedin...» Nirekin ere bai, bai jauna, gaizki esana izango da, baina ez naiz damutzen... Berarekin igarotako ordu batzu nahiko izan dira bizitzako berrogeitalau urte betetzeko, eta bizi osoa emango nuke instant hura errepikatzearren. Eskursio egunean izan zen, argazkia egin eta ordu batzu geroago, taldetik urrundu ginen eta zildorra zeharkatuz arte baso txiki batetara sartu ginen. Arrats behera zen eta txoriak entzuten ziren. Larruaren tolesturarik ezkutuenetan gordetzen dut oraindik bere samurtasunaren presentzia. Batzutan bere ahotsaren zurrumurrua entzuten dut: «Zure maitasunak aske egiten nau... Honen gozoki, honen paketsu hiltzea gustatuko litzaidake». Hunkitu egin ninduten bere hitzek, inoiz ezingo ditut ahantzi... Hil aurretik, falangistek torturatzen zuten bitartean esan zituenak oso antzekoak dira: Aske naiz, nirekin ez duzue askatasuna hilgo. Ez naiz beldur. Ahotsik gabe izan arte oihukatuko dut esaten dizuedana. Uste dut ez zela bere harrokeria izan heriotz agindua borobildu zuen zinadura, dena dela, hil egin behar bait zuen. Baina aitzaki bezala hartu zen: bere erahileek komentatu zuten herriko kafetegian gerra garaian harrokeria ausarta heriotzaz ordaintzen dela. Eta, nolako heriotza, Jainkoa! Bere gorputz lotuak hankak hautsirik eta sabela tiroz zulatua zeuzkan. Ordutan izango zen hilzorian; bide bazterrean topatu zuten auzoko batzuk, begiak zabalik eta aurpegia erabat tximurtua.\nBatzutan kontsolatzen naiz, hil aurretik esan zuena, neurri batetan, niri zuzenduta zegoela pentsatuz. Ez balute erahil, laster edo berandu, ezkonduko ginatekeen. Biziki gustatzen zitzaizkion haurrak. Ikusi beharko zenuke nola egiten zien irribarre! Baina ni argazkiaz mintzatzera etorri natzaizu. Esandako guztia, barka ezazu denbora galerazi egin badizut, niretzat duen garrantzia eta zenbaiteraino maite dudan azaltzeko izan da. Nik uste dut ordu guztietan, hil zenez gero milaka urte iragan badira ere, gogoan izan dudala. Niretzat dena zen, denon artean badira ere, gogoan izan dudala. Niretzat dena zen, denon artean eraikitzen hasi ginen mundu hartan zegoen on eta edertasun guztia. Bere heriotzaren ondoren, gerra, etsaiaren garaipena, berrogei urte bilisa irentsen... berrogei urte hain hutsik, hain antzu, zikloi bat bezala pasatu zaizkidanak, zikloi bat, zeinek bapatean urdindu besterik ez bainau egin. Nire bizi osoa beste garai bati dagokio, ondamenaren aurrekoari; eta hala ere ohartzen naiz orain, azkenik, hasten den honekin lotu behar dudala.\nZaharra naiz, baina fedea eta konfiantza daukat. Batipat, gauza bat desio dut. Ez dakit ahal izango den, baina hainbeste gustatuko litzaidake! Aizu, argazki honi ez ote dakioke beste bat egin, mugitu gabe eta koloreetan aterako litzatekeena? Pablo biziko balitz zuekin egingo luke lan; ziur nago...\nBehar dena ordainduko dut, badaukat diru aurreraturik. Zuk, hainbetse jende ezagutzen duzun horrek, konfidantzazko argazkilari bat gomendatuko bazenit... Badakizu? Bere begiek aldatu ohi zuten kolorea argiaren arabera eta ezin dut gogoratu nolakoa ziren. Itsasoa bai, urdina zen, urdin-urdina.\n«Palabra de Mujer»: «Sólo pude conservar una fotografía»


Epaileak arrazoia eman dio STEE-EILASek eta LABek aukertuztako konflikto kolektiboari - STEILAS UNIBERTSITATEASTEILAS UNIBERTSITATEA | UPV/EHUko langileen sindikatua\nHome » Berriak, IIP\nEpaileak arrazoia eman dio STEE-EILASek eta LABek aukertuztako konflikto kolektiboari\nSubmitted by admin on 2014-03-26 – 2:46 PMNo Comment\nUPV/EHUKO IRAKASLE ETA IKERTZAILEEN OSAGARRI GEHIGARRIEN DEIALDIAK ORAIN!!\nUPV/EHUko irakasle eta ikertzaile guztiok soldata duinak jasotzeko eskubidearen aldarrikapena indarrean da berriro ere. Izan ere, soldatak duintzera hurbiltzen gaituen norbanako osagarri gehigarrien deialdiaren etetea gauzatu zuen unibertsitateak 2010an, Eusko Jaurlaritzaren laguntzarekin edo eskariz. Ondorioz, UPV/EHUko zuzendaritzak eta Eusko Jaurlaritzak 2006ko uztailaren 19an STEE-EILAS eta LABekin sinatuko akordioa alboratuz, diskriminazio egoera berriak sortu dituzte unibertsitateko irakasle eta ikertzaileen artean.\n2006ko uztailaren 19ko akordioaren edukian oinarrituta, atzo emandako epaiak berretsi egiten ditu osagarrien urteroko deialdiak eta hauen ordainketa osoa bermatu egin behar dituztela Unibertsitateak eta Eusko Jaurlaritzak. Horrela, bultzada garbia ematen dio akordioarekin bilatzen genuen helburu nagusiari: UPV/EHUko irakasle eta ikertzaileen soldatak EAEko irakasle ez-unibertsitarioenekin parekatzen hastea, “C” osagarri profesionalen izaera ia-unibertsalaren bidetik.\n2010tik honako deialdi ezak irakasle eta ikertzaile askorengan eragiten du, 500 batek osagarri hauek eskatzeko eskubidea izan arren, ezin izan dutelako aukera hori baliatu. Horrela, langile hauek, batez beste, %10etik gorako murrizketa jasaten ari dira beren soldatetan. Ildo berean, aurretik aurkeztu direnek eta jada kobratzen dituztenek ere, 4.000 bat irakasle eta ikertzailek alegia, ezin izan dituzte hauek eguneratu eta soldata galerak izan dituzte urteotan.\nOndorioz, epai honek konponbidean jartzen du azken urteetan UPV/EHUko irakasle eta ikertzaile guztiek jasan duten ezkutuko soldata murrizketa, baina bereziki irakasle eta ikertzaile berriek jasan dutena. Izan ere, deialdi-eten honek larriki urratu ditu langile berri hauek bere soldatak duintzeko eta hobetzeko eskubideak; exijentzia akademikoa handitu, promozioa ukatu eta bestelako murrizketak pairatu behar izan dituzten aldi berean. Horietako asko behin behinekoak eta soldata baxuenak dituztenak direlarik gainera.\n2006an Akordio sinatuko genuen sindikatuok ez dugu etsiko diskriminazio egoera honekin amaitu arte, guztion eskubideen alde borrokan jarraituko dugu. Horregatik, Unibertsitateari eta Eusko Jaurlaritzari 2006an sinatutako akordioa errespetatzea exijitzen diegu eta, sindikatuokin negoziaturik, egin ez diren osagarrien deialdiak ahalik eta lasterren egitea.


Egile eskubideak kudeatzeko euskal agentzia martxan da | Boligrafo gorria\nHasiera » Kulturgintza » Egile eskubideak kudeatzeko euskal agentzia martxan da\nEKKIk euskararen lurralde osoan egile eskubideak kudeatzea du helburu.\n“Nagusiki” EAErentzat sortu den arren –halaxe publikatu da buletinean–, eta Espainiako Estatuari dagokion arren horrek zer esan nahi duen definitzea, Igor Estankona idazle eta EKKIko kideak azaldu duenez, agentziaren bokazioa “euskararen lurralde osorako” baliagarri izatea da. Alegia, sortzaile lapurtar, baxenabartar, zuberotar eta nafarrek ere izena eman ahalko dutela EKKIn.\nBost erakundek sortua\nEKKIren bazkide sortzaileak bost dira: Euskal Idazleen Elkartea, Euskal Editoreen Elkartea, Musikari Euskal Herriko Musikariak, Euskal Herriko Bertsozale Elkartea eta Irudika Euskal Irudigileen Elkarte Profesionala.\nHorrez gain, Estankonak azaldu duenez, hamabi norbanako ere bazkidetu dira jada, beren obra bat, beste gestio-entitateren baten esku ez zegoena, EKKIra ekarriz. Sortzaileon izen-abizenak argitaratzeko goizegi den arren, esparru ugaritan jarduten duten pertsonak direla adierazi du eta talde heterogeneoa osatzen dutela.\n“Bidearen hasiera” besterik ez dela dio idazle bizkaitarrak eta euskal sektore kulturalarentzat horrelako agentzia martxan jartzea “interesgarria” dela.\nBatzar orokorrak gidatua\nLeihatila bakarra izango da diziplina ugaritako sortzaileentzat. “Hurbilekoa” eta “gardena” izatea nahi dute, Espainiako Estatuko egile eskubideak kudeatzen dituzten erakundeen funtzionatzeko era opakua maiz kritikatu izan baita.\n“Krisian” dago egungo egile eskubideen eredua Estankonaren ustez eta EKKIren asmoa gaiari buruzko debatea zabaltzea ere bada, bestelako eredu bat lortzea xede, horretarako copyleftaren aldeko hautua egin dutenei ere parte hartzeko atea irekiz.\nAntolamendu aldetik, EKKIren batzar orokorra izango da erakundearen norabidea definituko duena. Momentuz bazkide sortzaileak eta aipatutako 12 norbanakoak daude ordezkatuta eta izena ematen duten guztiek izango dute aukera parte hartzeko. Bazkide bakoitzak boto bat izango du, Estankonak zehaztu duenez.


Xboxek eta Nintendok zehaztu dituzte E3ko aurkezpenen ordutegiak - Berriak - Game Erauntsia - Bideojokoak euskaraz\nXboxek eta Nintendok zehaztu dituzte E3ko aurkezpenen ordutegiak\nLander Unzueta | 2021/06/03 10:00 Berriak\nRedmondekoena ekainaren 13an egingo dute; Kiotokoen txanda bi egun geroago izango da. Etorkizunerako proiektuak aurkeztuko dituzte azokan.\nKostatzen ari zaie, baina enpresa eta garatzaile handiak hasi dira azkenik E3 2021erako ordutegiak zehazten. Ubisoftek aspaldi egin zuen, baina azken egunetan azokako izar handiak izango diren Xboxek zein Nintendok baieztatu dute noiz izango diren beraien ekimenak.\nXboxena ekainaren 13an izango da, 19:00etan. Aurten aldaketa handiekin datoz baina, eta hori aurkezpenaren izenburutik nabaritu daiteke: Xbox & Bethesda Games Showcase izenarekin egingo dute ekimena. Izan ere, Xboxek Bethesda eta Zenimax enpresak dituen bideo-joko estudioak bereganatu ditu. Hori horrela, guztiek elkarrekin egingo dute aurkezpena, Bethesdaren ohiko ekimena desagertuta.\nBi pisu handiek bat eginik, aurkezpen benetan indartsua espero da igande horretarako. Iraupena ere zehaztu dute arduradunek: 90 minutuko ekimen luzea izango da aurtengoa. Ekitaldia iragartzeko erabilitako irudian bertan ikusiko diren jokoak eta sagak aurreratu dituzte.\nEzingo da falta Halo Infinite: berandutzeak berandutze, Xbox Seriesen joko desiratuenetakoa da, eta aurten gainera lehen Xbox kontsola zein Halo: Combat Evolved estreinatu zirenetik 20 urte betetzen dira.\nBethesdaren Starfield desiratuaren logoa ere ikus daiteke irudi berean. Jason Schreierrek aurreratu zuen aurten trailerren bat erakutsiko zutela E3an, baina jokoa argitaratzeko asko falta dela dio kazetariak: 2022 bukaerara arte ez dute prest edukiko. Bi horiez gain Age of Empires 4, Psychonauts 2, Indiana Jonesen proiektua, Deathloop eta Ghostwire: Tokyo, hainbat ezusteko gehiagorekin batera, ikustea espero da Xbox eta Bethesdaren aurkezpenean.\nOhi bezala Nintendoren txanda azkena izango da E3ko aurkezpenen artean. Ekainaren 15ean egingo dute japoniarrek Nintendo Direct E3 2021 ekimena, 18:00etan hasita. N Handiak ere iraupena zehaztu du: 40 minututan Nintendo Switcherako 2021ean helduko den softwareari zuzendutako aurkezpena egingo dute.\nHau da, zaleek ez dute ahotik ahora dabilen Switch Pro hori ikusiko aurkezpen honetan. Erakutsiko dituzten bideo-jokoen aldetik espekulatzea baino ez dago. Breath of the Wild 2ren irudi berriak ikustea espero da; orain bi urte iragarri zuten eta ordutik hona ez dute berritasunik eskaini. Ez hori bakarrik, aurten The Legend of Zeldaren 35. urteurrena izanik zaleak irrikitan daude zerbait berria ikusi ahal izateko.\nMetroid Prime 4, Pokemon Legends Arceus edota Splatoon 3 dira, besteak beste, Nintendo Directean azaltzea espero direnak.\nAurkezpena bukatuta, baina, bertan agertutako jokoak sakontasunean erakusteko Nintendo Treehouse jarduerari ekingo diote, ohi bezala. Hiru ordutan gameplayak, elkarrizketak eta gehiago batuko dituzte ekimen honetan.\nGame Erauntsia, E3an\nAurtengoa E3 berezia izango dela gogoratu beharra dago. Azoka formatu digitalera igaroko da, hainbat aldaketekin. Dena dela gauza batzuk ez dira aldatzen, eta Game Erauntsiatik aurkezpen garrantzitsuenen jarraipena egingo dugu: gure Twitch kanaletik Xbox, Nintendo eta gehiagoren ekitaldiak zuzenean jarraitu ahalko dituzu gurekin batera.\nHorrez gain beti bezala webgunean azken iragarpenen eta berritasunen albisteak irakurri ahal izango dituzu.


Errepublikarako bidea: Barbadosek bere lehen presidentea aukeratzen du\nHasiera » Azken albisteak » Nazioarteko Azken Albisteak » Barbados Azken Albisteak » Errepublikarako bidea: Barbadosek bere lehen presidentea aukeratzen du\nBarbados Azken Albisteak • Nazioarteko Azken Albisteak • Azken Bidaia Albisteak • Negozio Bidaiak • Karibeko • Gobernuko berriak • ostalaritza • Berriak • Pertsonak • Turismo • Bidaiaren helmuga eguneratzea • Bidaia Wire Albisteak • Joerak • Erresuma Batuko Azken Albisteak\nDame Sandra Mason, egungo gobernadore nagusia, Barbadoseko lehen presidentea hautatu zuten.\nMugimenduak Barbados, garapen bidean dagoen herrialde txikia, mundu mailako politikan aktore zilegiagoa bihurtzen du, baina etxean egungo lidergoa mesedera dezakeen "mugimendu bateratzaile eta nazionalista" ere izan daiteke.\nDame Sandra Mason, egungo gobernadore nagusia, Barbadoseko lehen presidente hautatu zuten.\nBarbadosen erabateko burujabetza eta etxeko lidergoa lortzeko deialdiek gora egin dute azken urteetan.\nMasonek azaroaren 30ean egingo du zina, herrialdeak Erresuma Batuko independentziaren 55. urteurrena dela eta.\nKaribeko uhartearen iragan koloniala, Britainia Handiko kolonia ohia, botatzeko urrats erabakigarri batean barbados ordezkatuko du Isabel II.a, Erresuma Batuko erregina eta beste 15 mankomunitateko erreinuak, hautatu berri duten presidentea estatuburu gisa, eta errepublika bihurtuko da.\nDama Sandra Mason, egungo gobernadore orokorra, asteazkenean aukeratu zuten herrialdeko Batzar Etxea eta Senatuko saio bateratuaren bi herenen botoarekin, mugarria dela, gobernuak ohar batean adierazi duenez, bere "errepublikarako bidean". ”.\nErresuma Batuko independentzia lortu zuen kolonia britainiar ohia Erresuma Batua 1966an, 300,000 baino gutxiagoko nazioak aspalditik zuen lotura britainiar monarkiarekin. Baina burujabetza osorako deiak eta etxeko lidergoak gora egin dute azken urteetan.\n72 urteko Masonek azaroaren 30ean egingo du zina, herrialdearen independentziaren 55. urteurrena dela eta Erresuma Batua. 2018az geroztik uharteko gobernadore nagusi izandako jurista ohia, Barbadoseko Apelazio Auzitegian lehen emakumea ere izan zen.\nbarbados Mia Mottley lehen ministroak herrialdearen ibilbidean "une erabakigarria" izendatu zuen presidentea hautatzea.\nMottley-k esan zuen herrialdeak errepublika bihurtzeko erabakia ez zela bere iragan britainiarraren gaitzespena.\nHauteskundeek Barbadari mesede egin diezaiokete bai etxean bai atzerrian.\nMugimenduak egiten du barbados, garapen bidean dagoen herrialde txikia, mundu mailako politikan eragile zilegiagoa dena, baina "egungo mugimendu bateratzaile eta nazionalista" gisa ere balio dezake, gaur egungo lidergoa etxean onura dezakeena.\nBritainiarrek 1625ean aldarrikatu zuten Barbados. Batzuetan "Ingalaterra txikia" deitu izan diote ohitura britainiarrekiko duten leialtasunagatik.\nHelmuga turistiko ezaguna da; COVID-19 pandemiaren aurretik, milioi bat turista baino gehiagok bisitatu zituzten urtero bere hondartza idilikoak eta ur gardenak.


Partzuergoa | Zero Zabor\nGHKk Zubietako planta berria aurkeztu du\nPosted in Aldundiak, Partzuergoa, Plangintza\n[Pello Zubiria Kamino] GHK partzuergoak Gipuzkoako Foru Aldundiaren Donostiako egoitzan agertu du hedabideen aurrean nolakoa izango den Zubietan errauskailuaren ordez eraikiko dten TMB (Tratamendu Mekaniko eta Biologikorako) planta berria. Iñaki Errazkin Ingurumeneko eta Lurralde Antolaketako diputatuarekin eta GHKko lehendakari Ainhoa Intxaurrandietarekin batera, proiektuaren xehetasunak azaldu ditu planta berria diseinatu duen Alemaniako Haase Enviromental Consulting (HEC) aholkularitzako...\nPosted in Aldundiak, Konpostaketa, Mankomunitateak, Partzuergoa, Plangintza\nPello Zubiria Kaminok ARGIAko Xehe blogean plazaratu du “Organikoa esportatzen (1): ’2009rako 25.930 tona konpostatuko ditugu’” artikulua. Izan ere, “Gipuzkoa ‘exporta’ 10.000 toneladas de residuos orgánicos al no poder tratarlos” (ezinda irakurri Interneten pagatu gabe…) titulu deigarria ipini dio Diario Vasco egunkaria 2014ko martxoaren 16an bi orriko kronika zabalari. Kazetari horrek berak duela bost urte, 2009ko uztailaren 23an “La incineradora, en...\n[Pello Zubiria Kamino] Otsailaren 28an bukatu da Donostiko Auzitegian La Caixa eta Banesto bankuen eta Price-Waterhouse aholkularitzaren kontra Gipuzkoako Hondakinen Kontsortzioak (GHK) aurkeztutako salaketaren epaiketa. Blog honetan osteguneko “Errauskailuaren ‘swap’en auzia burutzen ari dira Donostian” sarreran kontatu zen lehen egunean entzundakoa, eta bigarren-hirugarren egunekoez honakoak publikatu dira:\n- Berria “‘Swap’-ak baino “aukera...\n- Berria “‘Swap’-ek errauste plantarako maileguari segurtasuna ematen ziotela deklaratu du Ormazabalek”\n- Diario Vasco “GHK denuncia el secuestro de sus cuentas por los swaps de la incineradora” (Efe), “Consorcio de residuos y...


Gaur ez du libururik ekarri; presaka izango da, edo, ahantzi egingo zitzaion, edo, agian norbaitekin hitzordua du, edo... Dena dela, ia lehenbailehen alde egiten duen. Behingoz, garaiz itxi ahal izango dut.\n– Kafesne bat, azukrerik gabe.\nLehen besterik zen, edo agian ez, baina hainbeste aldatu da dena! Non geratu da Katixa, non bere ilusioak? Urte, egun, une... datorren oro irensten du denborak, eta zenbaitetan, pertsonak ere; dirauten bakarrak, oroitzapenak. Noiz arte, baina? Beharbada, ilusioak errealitate bihurtu arte.\nArgi dago ez duela berehala joateko asmorik. Norbaiten zain egongo da. Jada, hutsik geratu da taberna. Alkandora urdina ageri zaio jertsearen azpitik; gizon askok dituzte gustuko urdin koloreko alkandorak... Zergatik erreparatzen ote diozu gaur hainbeste X jaunari, Katixa? Zer eginik ez–eta! Tarteka bizarrari heltzen dio, betaurrekoen beira lausotuak garbitzeari ekin, eta gure begiradak gurutzatzen dira.\nKatixa, Katixa!, hobe duzu erratza pasatzen-edo hastea... bestela, bidali nahi duzula pentsatuko du, eta... ez da oker ibiliko...\nLehen besterik zen, edo agian ez, baina ez ninduen orain bezainbeste kezkatzen denboraren iheskortasunak. Urko nirekin zegoen orduan eta, horrek nire lana arintzen ez bazuen ere, bera ondoan izateak indartsu sentiarazten ninduen eta eguneroko zama eramangarriagoa gertatzen zitzaidan.\nEgia esateko, gutxitan azaltzen zen tabernara; noizbehinka ustekabean harrapatzen ninduen eta, goizean, taberna ireki orduko, nire lehen kafea presta niezaion agertzen zen eta barra ondoko aulki luzeren batean esertzen, eguna ongi hasi nahi zuen aitzakiarekin. Ondoren, etxera igo eta orduak eta orduak ematen zituen sukalde ondoko gela txikian prestatu zuen estudioan.\nArkitektura ikasketak bukatu zituenetik bi bulegotan aritu zen lanean; orduko helburu bakarra curriculuma osatzea zen.\nKarrerako nire azken urtean nenbilen elkar ezagutu genuenean. Arte Ederretako ikasleok gertu genituen arkitekto gaiak, eta batzuekiko, izan, bagenuen nolabaiteko miresmena. Urko aspalditik nuen begiko eta, gerora behin aitortu zidanez, baita berak ni ere.\nGarai hartan taberna nuen diru-iturri bakarra, baina, hala ere, behin-behineko lana baino ez zen. Ametsek eguneroko errealitate gordina estaltzen zuten eta ilusioen pisuak aurrera egiten laguntzen zigun.\nBosgarren urtea bukatzerako gure harremana sendotuta zegoen eta biziproiektu berri bat elkarrekin abian jartzea erabaki genuen. Tabernako nagusiak atikoaren jabe ere baziren, eta alokairu merke baten truke utziko zigutela agindu zidaten, tabernan lan egiten jarraitzeko baldintzapean. Eskaintza ona zen, baina, ohartzen nintzen nire etorkizuna hasierako ilusioetatik urruntzen ari zela. Lizentziatu berritan zaila zen gustuko arloan zerbait topatzea eta eskuetan nuenari eustea baino ez zitzaidan geratzen. Hasi nintzen bada, goizez tabernako lanetan eta arratsaldez etxean, sormenari leku egiteko asmoz, inoiz balizko erakusketaren batean lanak aurkeztu ahal izateko itxaropenari eutsi nahian.\nUrkok kanpoan ematen zituen eguneko ordu gehienak. Bulegoan lana pilatzen zitzaiela-eta zegozkionak baino ordu gehiago sartzen zituen. Gogorra izan zen leen urtea. Bigarrenean bere estudioa non eta nola moldatu pentsatzen hasi zen. Hiru hilabeteren ostean bulegoa utzi eta etxean hasi zen lanean, bakarrik.\nArratsalde zoragarriak ziren haiek; hitz gutxi zuzentzen genizkion elkarri, baina bestearen presentzia sumatze hutsa nahikoa zen. Lantzean behin, egongelan agertzen zitzaidan, ni ustekabean harrapatzeko asmoz, eta bide batez nire lanari buruzko kritika objektiboa egiten saiatzen zen, nire ustez, zorrotzegia. Bestetan, aldiz, lepo-txokora hurbildu eta ulertezina zen edozer xuxurlatzen zidan; arkatza batzuetan, ikatza besteetan, olioan bustitako pintzela gehienetan, eskuetatik kendu eta koreografia baten mugimendua bailitzan bere ondoraino gerturatzen ninduen pigmentuen usain sarkorrak eta arnas lurrinek bat egin arte. Ilunabarrak gaua harrapatzen zuen, baina, gauak ere, hitzik gabe esan ohi diren hainbat sekretu entzun ondoren, bide egiten zion egunsentiari.\nEta film erromantikoetan legez, ustez behin–betikoa izango zen egoera zoriontsu hura ere irentsi zuen denborak.\nTelefono dei bat, atzerrian merkataritza-gune izugarri bat diseinatzeko proiektua... Urkoren lanak uzta oparoa zekarrela zirudien, baina baita zenbait aldaketa ere gure bizitzan.\nMexikora bidaiatzen zuen lehen aldia zen. Gogoan dut aireportuko atetik irteterakoan eskaini zidan begirada: urdin koloreko alkandorak are distiratsuagoak egiten zituen bere begiak.\nHasieran maiz hitz egiten genuen, ia egunero, baina, pixkanaka, murrizten joan ziren deiak, desagertzeraino. Zergatik?, zer gertatu zen?, ba al dago horrela desagertzerik?\nLehen besterik zen, edo agian ez, baina... bost urte pasa dira, eta ez dut uste tabernako neska margolariaz gogoratuko denik.\n– Hemen azukrerik gabeko kafesnea.\nZerbait gehiago... ?\nX jaunak, poliki, betaurrekoak mahai gainean utzi eta niregana biratu du burua;\n– Bai...zure barkamena, Katixa, eta azalpen bat emateko aukera.


Elkano Browning Cream taldea Sanagustinen izango da bihar gauean - Azpeitia - uztarria.eus\nElkano Browning Cream taldea Sanagustinen izango da bihar gauean\nUrola Kostako Hitza, uztarria.com 2011-03-31 18:03\nKontzertua 22:30ean hasiko da\nSarrerak Kultur Mahaiaren egoitzan (Perez Arregi, 1 behea) daude, 5 eurotan\nBihar, ostirala, gauean Elkano Browning Cream taldeak kontzertua eskainiko du Sanagustin kulturgunean. Mikel Azpirozek (Hammond organoa), Matt Hardingek (gitarra eta ahotsa) eta Franck Mantegarik (bateria) osatzen dute hirukotea. Donostiarra, Westportekoa (AEB) eta paristarra (Frantzia) dira, hurrenez hurren. Sarrerak Kultur Mahaiaren egoitzan (Perez Arregi, 1 behea) daude, 5 eurotan. 22:30ean hasiko da kontzertua.\nElkano Browning Cream "erritmo jostagarri eta kutsakorren sinonimo da, Blue Note disketxe handiaren urte oparoenetako Hammond organoaren combo handiak gogora ekartzen dituen soinuen isla". Hala diote taldekideek.


Gaztaiñerre ospatzeko eguna da gaur Eibarren - etakitto.eus\nGaztaiñerre ospatzeko eguna da gaur Eibarren\nGaur ospatuko da Gaztaiñerre eguna gurean. Aurten, baina, COVID-19ak eragin duen pandemia eta alarma-egoera tartean direla, ospatzeko modu berriak bilatu beharko dituzte askok. Izan ere, oraingoan ezin izango dira ohiko afariak antolatu, herriko elkarte gastronomikoen ateek itxita jarraituko dute-eta. Tabernak ere itxita daude eta, beraz, AEK euskaltegiaren eskutik azken urteotan egiten ziren afari-merienda eta kalejira bertan behera geratu dira. Gauzak horrela, aurtengo afari-meriendak etxe barruan eta familiakoekin egin beharko ditugu.\nGure jai gehienek ospatzeko egun zehatz bat izaten dute, baina ez da hala gertatzen Gaztaiñerre egunarekin. Izan ere, urtetik urtera ospatzeko eguna aldatzen joaten da eta, beharbada horregatik, batek baino gehiagok urtero izaten ditu Gaztaiñerre ospatzeko egunaren inguruko zalantzak. Zorionez, horrelako zalantzak argitzeko “formula” idatzita laga zigun aspaldi Juan San Martinek: “Egun hau, Ermua, Eibar eta Plaentzian Arimen egunetik bigarren astelehenean ospatzen da. Urtetxoak dira Gaztaiñerre egun jatorrari buruzko zalantzak eta eztabaidak ezagutu nituela. Batzuen ustez “Domunun Santu” egunetik bigarren astelehena behar zuen izan eta beste batzuen ustez Arimen egunetik urrengo astelehena, eta baita ere baziren Arimen egunetik hirugarren astelehena zela uste zutenek ere. Jan-edan zaleentzat hain da egun ona, baziren astelehen bietan behar zela esaten zutenetarik ere, eta Guruzeta korresponsalarentzat, duda hoiek kontuan harturik, azaroko astelehen guzietan ospatu behar zen. Iritziak iritzi, Arimen egunetik bigarren astelehenean ospatzen da”.\nSasoi batean batez ere Debabarrenean (Soraluze, Eibar, Ermua) ospatzen zen Gaztaiñerre, baina gaur egun beste toki askotara zabaldu da. Bestalde, Euskal Herritik kanpora ere toki askotan ospatzen dituzte Gaztaiñerreren pareko jaiak. Galizian, adibidez, “magosto” izenekoa ospatzen dute eta Eibarren bertan izan dugu horren berri, As Burgas Galiziako Etxearen eskutik.\nAEK euskaltegikoen zozketa\nCOVID-19ak sortutako egoera dela eta, Eibarko AEK euskaltegikoek Gaztaiñerre ospatzeko urtero egiten dituzten afari-merienda eta kalejirarik ezin izango dituzte egin aurten. Hala ere, euskaltegian modu batera edo bestera gogoratuko dute eguna eta eskoletan ere landuko dute. Jakinarazi dutenez, “zozketa bat ere jarri dugu martxan euskaltegian, eta edozein herritarrek parte hartzeko aukera zabalik dago”.\nParte hartzeko hiru modu daude (bakarra aukeratu behar da): gaztainaz egindako errezeta bat idatzi; Gaztaiñerre egunean zer egin ohi duten edo garai batean zer egin ohi zuten (etxean, lagun artean, eskolan, euskaltegian…) kontatuz bideotxo bat; edo galdera hauei erantzun: Non ospatzen da Gaztaiñerre? Noiz ospatzen da? Zer ospatzen da? Ezagutzen al duzu antzeko ospakizunik? Errezeta, bideoa edo galderei erantzunak bidaltzeko helbidea eibar@aek.eus da. Azaroaren 20ra arteko epea dago zozketan parte hartzeko, eta parte hartzera animatzen diren guztien artean sari bat zozketatuko dute AEK euskaltegikoek.\n« Debegesak Ekonomia zirkularreko eta ekintzailetzako doako tailerra antolatu du Gaur abiatu da Elikagaien Bankuak urtero antolatzen duen bilketa handia »


Eskudelak jolasa (eu) - Sorapedia\nEskudelak jolasa (eu)\nIzena/k Eskudelak / barandilak\nTokia Eliz ataria, Txurrukengo 4. zenbakiko barandillak, Plaza Barriko eskilarak…\nAdina 10 urtetik aurrera\nPartaideak 5 eta 10 arte\nJolas sinplea da, harrapaketa jolasa, Maria trebolinaka estilokoa.\nJolas hau eskudelak dauden edozein lekutan jolastu daiteke: Txurrukengo 4. zenbakiko barandillak, Udaletxe atzekaldean Frontoiko aldaparen hasieran, Plaza Barriko eskilarak… Baina Soraluzeko eliz ataria oso toki egokia da, eskailerak eta altuera ezberdineko guneak daudelako.\nEliz atariko eskudelak edo barandilak (La Voz de España)\nHarrapatzailea edo paga zotz egiteko kanta baten bidez egiten zen.\nHarrapatzailea pagatokira joaten zen, eta bertan hamar arte zenbatu, gainontzekoak beren lekuetara joaten ziren bitartean. Pagatokia beheko zutabe bat izaten zen, erdikoa edota ezkerrekoa.\nEskudelak edo barandilak (Arantza Ezeiza Cuesta)\nArestian esan denez, Maria trebolinaka jolasaren antzekoa da, baina Plaza Barriko harmaila beharrean Eliz atariko eskudelak erabiltzen dira.\nPagak beste edozein harrapatu behar du; harrapatzeko ukitzea nahikoa da. Baina harrapatzaileak ezin ditu eskudelak igaro edota saltatu, buelta eman beharko du alde batetik bestera; libre daudenek, berriz, barandilen gainetik salto egin dezakete harrapatuak ez izateko.\nHorregatik, pagak korrika azkar egin beharko du libre daudenak harrapatzeko; eta batez ere eskudelak igotzen ari diren momentuez baliatu, ez dela oso erreza eta: altuera handiko pareta gainditu behar da horretarako.\nPagak inor harrapatu ezkero (harrapatzeko nahikoa da ikutzea), beste hau izango da hurrengo harrapatzailea, hurrengo paga.\nPagatokira joan behar zen aurretik, han hamar kontatu eta jolasa hasten zen berriro.\nAskotan libre daudenek, eskudelak igarotzea elkarri galarazten diote, zailtasuna areagotuz, horregatik da garrantzitsua partaide kopurua 8/10 artekoa izatea.\nEskudelak alde batera era bestera pasatzerakoan kontuz ibili behar da erorketekin, minik hartu gabe.\n↑ Eskudela. Barandila\nRetrieved from "http://www.sorapedia.eus/index.php?title=Eskudelak_jolasa_(eu)&oldid=13973"


Irekia Eusko Jaurlaritza - Gobierno Vasco :: Euskadiko Teknologi Parkeek igandean irekiko dituzte ateak, zientzia eta teknologia gizartera hurbiltzeko\nEuskadiko Teknologi Parkeek igandean irekiko…\nArantza Tapia Sailburuak, Ate Irekien Egunean parte hartuko du, Bizkaiko Zientzia eta Teknologia Parkean egingo diren jardunak bisitatuz.\nEuskadiko Zientzia Astearen barruan kokatuta, Zatoz Zientzia eta Teknologia Konkistatzera goiburupean egingo da Araba, Bizkaia eta Gipuzkoako Parke Teknologikoetako Ate Irekien Eguna.\nBerrogeita hamarretik gora jardun antolatu dituzte adin guztietako pertsonek parte-hartzeko.\nAzaroaren 17an, igandez izango da "Ate Irekien Eguna" Araba, Bizkaia eta Gipuzkoako Parke Teknologikoetan, aukera aparta Parkeetan eta bertan kokatutako enpresetan egiten den lana bertatik bertara ezagutzeko, modu dibertigarrian. Adin guztietarako berrogeita hamarretik gora jardun antolatu dira, zientzia eta teknologia ikusi, ikutu, ikasi eta aztertzeko, Zatoz Zientzia eta Teknologia Konkistatzera goiburupean. Arantza Tapia, Ekonomiaren Garapen eta Lehiakortasun Sailburuak Bizkaiko Zientzia eta Teknologia Parkearen Ate Irekien egunean hartuko du parte, hain zuzen ere eraikin nagusian eta enpresetan egingo diren jardunak bisitatuz.\nAte Irekien Eguna, Euskadiko zientzia, teknologia eta berrikuntzaren astearen barruan dago kokatuta, aste horren helburu berak partekatzen baititu, alegia, zientzia, teknologia eta berrikuntza gizartearengana hurbiltzea. Hau guztia, teknologia berriak, ikerketa, garapena eta berrikuntzan oinarritu eta ingurumen kalitate handiko industria eremu batetan.\nAte Irekien Egunaren XVI. edizioa izango da aurtengoa Arabako Teknologia Parkearentzat, izan ere bera izan baitzen egun hau abiarazi zuen Euskadiko lehen parke teknologikoa. Goizeko 10etan hasi eta arratsaldeko ordu biak arte, hainbat jardun proposatzen ditu Parke Teknologiko arabarrak; aurten, lehen aldiz Biomimetika ibilaldia egiteko aukera eskainiko zaie bertaratzen direnei, baita Nordic Walking praktikatzeko ere, edota Argazki Digitalaren lehiaketan parte hartu eta robot industrialak egiten dituen enpresa bertatik bertara ezagutu ahal izango dute bisitariek.\n- Enpresetara bisitak: Kuka Robots, Euskalmet, Del Valle Aguayo eta Biomimetika ibilaldia.\n- Jolasak eta ibilbideak: Nordic Walking, Mahai futbol erraldoia, Cupcake eta talo Tailerrak.\n- Enpresen erakusketa: Aernnova, BTI, CTA, Dorlet, Mendizabala, Tecnalia, PanSano.\n- Tailerrak: Zientzia dibertigarria (CSI Miñano-GAR-Ideien bila), Ekimen ekintzailea, Birziklapena, Eskulangintza eta marrazketa.\n- Puzgarriak, ludoteka eta bideo-jokoen gunea.\n- Argazki digitalaren lehiaketa, 12 eta 18 urte bitarteko gazteentzat.\nJardun hauek Eraikin Nagusian eta CEIA eraikinean egingo dira. Honez gain, bertaratzen direnek Txu txu trenean Parkera bisita gidatua egiteko aukera izango dute. Doako autobus zerbitzua izango da orduro, Europa Zentrotik Parkera.\nBizkaiko Zientzia eta Teknologia Parkeak bere XIV. Ate Irekien Eguna ospatuko du igandean. Goizeko 10:00etan hasi eta 14:00 bitartean, haur, gazte eta helduentzako ekintzak egingo dira bertan. Aurtengo nobedadeen artean aipatzekoa da BTEK-Teknologiaren Interpretazio Zentroan eskainiko den musika tailerra, musika talde birtual batekin txalaparta, bibolina eta kitarra elektrikoa jotzeko aukera izango dute musika zaleek.\n- Tailerrak: Pilota saltariak, Laborategia ezagutu, Azterkosta-Itsasoko uraren analisia, Arrain Zebrarekin ikertzen, Ideien bila jolas didaktikoa.\n- Nordic Walking eta Zuhaitzen ibilbidea\n- Magia ikuskizuna\n- Bizikleta hirian erabiltzeari buruzko ikastaroa, Euskal Energia Erakundearen eskutik.\n- Beste ekitaldi batzuk: Kalejira zientifikoa, Aeromodelismoa, Txikitik handira erakusketa, Politeknika Ikastegia Txorierri, Bioeskola BBK, Erroskila Tailerra eta ogi dastaketa, Landare banaketa, Bizkaiko suhiltzaileen kamioia, txosna, euskal musika, euskal dantza.\n- INGETEAM - Haurrentzako tailerrak, tren elektrikoa, globoen banaketa eta puzgarriak.\n- GAIKER-IK4 - Bisita gidatuak, nanoteknologia eta naotoxikologia aurkezpenak eta "Marraztu zure asmakizuna" haurrentzako tailerra.\n- IBEA TALDEA - Laborategia ezagutu eta haurrentzako kimika tailerra.\n- NEUROGENOMIKS - Laborategietara bisita gidatua.\n- BTEK - Teknologiaren Interpretazio Zentroa - Practice your music Txalaparta, Bibolina eta Kitarra elektrikoarekin musika talde bateko kide birtual bihurtzeko aukera, Hidrogenoaren eta energia berriztagarrien tailerra.\n- GOLF PITCH&PUTT - 15 minutuko ikastaroa\n- Aisia Derio Hotela - 2 pertsonentzako Relax Gastronomiko berezia zirkuitoaren zozketa.\nTxu txu trenak eta autobus turistikoa Parkean zehar ibiliko dira Eraikin Nagusitik ateak ireki dituzten enpresetara joan etorriak egiten.\nInformazio gehiago: www.parque-tecnologico.es\nBere XIV. Ate Irekien Eguna egingo du Gipuzkoako Zientzia eta Teknologia Parkeak datorren igandean. Urtero bezala, Eureka! Zientzia Museoan egingo dira jardun guztiak, 11:00tan hasi eta 20:00 arte, hau, gazte zein helduei zuzenduta. Gipuzkoako Parkearen egitarauak aurten eskaintzen duen nobedaderik nabarmenena, hitzaldiak dira, bertan kokatutako bi enpresen eskutik eskainiko direnak: bata etxeko energia fakturan aurrezteko sistemari buruzkoa izango da, Wattiok eskainia eta bigarrena nanomaterialeekin CIC biomaGUNEn egiten ari diren ikerketa, biomedikuntzan aplikatzeko.\n- Tailerrak: Elektrizitate Ikuskizuna, Planetarium txiki, Planetarium, Kostelazio Magikoak, Klima Aldaketa.\n- Mugikortasun iraunkorra: Segway zirkuitoa, Bizikleta elektrikoa, Ibilgailu elektrikoa, Miniaturazko tren elektrikoa.\n- Argazki digitalaren X. lehiaketa.\no "Wattio, etxeko energia fakturan aurrezteko sistema bat".\no "CIC biomaGUNE: Nanomaterialeekin ikerketa, biomedikuntzako aplikazioetarako".\n- Enpresen erakusketa: I2Basque, Tecnalia, BicBerrilan, Cita Alzheimer, Biodonostia, Wattio, Regennia, Elkargi.\n- Eureka! Zientzia Museoaren erakusketa iraunkorra.\n- Eureka! Zientzia Museoaren kafetegia.\nInformazio gehiago: www.pt-gipuzkoa.es\nELIKAGAIAK BILTZEKO KANPAINA\nAte Irekien Egunaz baliatuz, Teknologi Parkeek aurtengo Elikagaiak Biltzeko Kanpaina jarriko dute martxan egun horretan, hurrengo egunetan zehar indarrean egongo den kanpaina. Hortaz, Teknologi Parkeetara hurbiltzen direnek, galkorrak ez diren elikagaiak eman ahal izango dituzte, horretarako bereziki prestatutako tokietan.\nHernaez: “Funtsezko elementutzat onartu dugu enpresaren eremu guztietan emakume eta gizonen berdintasuna sustatzea”\nDatorren igandean, azaroak 13, Euskalmetek bere ateak irekiko dizkie herritarrei


PSN: alemana, Nafarroa guztian; euskara, zati batean • ZUZEU\nPSN: alemana, Nafarroa guztian; euskara, zati batean –\nHala azaldu du Nafarroako Gobernuaren bozeramaileak: lan deialdi publikoetan, alemana Nafarroa guztian baloratu behar da, baina euskara, zati batean bakarrik. Igandeko Noticias de Navarra egunkarian esan zituen hitzok.\nHona hemen hark esanak:\n“Hizkuntza-politika liskar politikotik atera dugu”.\n“-Erriberan, %2,7k bakarrik dakite eta darabilte euskara.\n-(Kazetariak): Errealitate soziolinguistikoa ez da kontuan hartzen frantsesa edo alemana baloratzeko.\n-Ezin da konparatu (…) Euskara hizkuntza ofiziala da toki batzuetan eta beste batzuetan ez. Onartu behar da badirela sentsibilitate desberdinak. Lasaitu egin behar dugu gai honetan”.\nBa hori da Euskararen Foru Dekretu berria onesteko oztopo bat. Eta PSN, Geroa Bai eta Ahal Dugu ados jarri bitartean, zer gertatzen ari da orain lan deialdietan?\nBa lan deialdi guztietan gaztelania nahitaezkoa da, eta oposizio-lehiaketetan eta lekualdatze lehiaketetan alemana, ingelesa eta frantsesa baloratzen dira Nafarroa guztian (2 puntu oposizio-lehiaketetan eta 5 puntu lekualdatze lehiaketatan), eta euskara ez da baloratzen ez eremu mistoan ez eremu euskaldunean.\nNafarroako Gobernuak dio epaileen aginduz dela (webgune honetan azaltzen da, “valoración del euskera” atalean), baina ez da egia. Nafarroako Gobernuak propio egin zion kontsulta Nafarroako Kontseiluari, jakiteko ea euskara balora zitekeen “eremu ez-euskaldunean”, eta hark erantzun zion jakina balora zitezkeela, baldin hizkuntzak oro har baloratzen badira, eta Europako hizkuntza bakar batek ere ez duela euskarak Nafarroan duen estatusa (7/2020 Irizpena, 15. orrialdea).\nHorixe dugu panorama.\n2 pentsamendu “PSN: alemana, Nafarroa guztian; euskara, zati batean”-ri buruz\nPello Santxez 2021-05-17 19:01\nKolonizatzaileen lagun supremazista PSOEtarra. Beste bat.\nA 2021-05-17 20:21\nIrakurri nuen elkarrizketa hori, benetan lotsagarria eta bildurgarria. Euskaldonon kontrako erra eta daramaten politika hiltzailea da, bai PSNa eta bai UGTna


Giza Eskubideen Jardunaldien balorazio positiboa egin du Udalak : Oarsoaldeko Hitza\nGiza Eskubideen Jardunaldien balorazio positiboa egin du Udalak\nIkuskizunak, hitzaldiak, zein antzerki-tailerrak antolatu dituzte artean, eta 600 herritar inguruk hartu dute parte, eragile eta GKE ezberdinekin batera.\nGiza Eskubideen Jardunaldien VII. edizioa amaituta, Errenteriako Udalak oso balorazio ona egin du. Udalaren arabera, Covid-19ak eragindako ziurgabetasuna gainditu eta zorionez ekimen guztiak burutu dituzte, 600 herritar ingururen parte-hartzearekin. Era berean, eskerrak eman die antolaketan, zabalkundean eta dinamizazioan parte hartu duten herritar zein eragileei.\nIkuskizunak, aurkezpen-hitzaldiak baita antzerki-tailerrak eskaini dituzte jardunaldietan zehar; eta ezinbestekoak izan dira herriko ikastetxeen, hainbat eragileren zein GKEn parte-hartzea; LGBTI mahaia, Aministia Internazionala, Donostia eta Irungo Harrera Sareak, Emaus edo Zaporeak, esaterako.


Auzo-alkateen foroa bihar elkartuko da udaletxean — Oñatiko udala\nAuzo-alkateen foroa bihar elkartuko da udaletxean\nUrtebete pasa de aurreko batzarretik\nAuzo-alkateen foroa sortu zenean bi hilean behin elkartzeko asmoa zegoen baina pandemiak hala eraginda, urtebete darama elkartu gabe. Hutsunea dena den, laster beteko da, auzo-alkateak bihar arratsaldean, 18:00tan, udaletxean elkartzera deituta baitaude.\nLan zerrendan sei gai jaso dira: amaitu berri den urtean egindako lanen berri ematea; 2021erako auzo-bideen konponketarako proposamenak, balizko dirulaguntzak eskatu ahal izateko lehentasunak zehaztuz; Auzotasuna deritzon diru atalaren banaketarako proposamen berria; likidazioak eta bestelako eskaerak modu elektronikoan egin ahal izateko formakuntza eta landa auzoetara banda zabala wifi bidez eramateko udalak eskuartean duen proiektua. Amaieran, galdera eta eskaeretatako tartea izango da.\nAuzo-alkateen figura berezia da gurean. Udala eta auzoen arteko zubi edo bitartekari hauen figura bizi-bizirik dago Oñatin. Ez dira udal-erabakien mezulari soilak, baizik eta auzoak herriari egiten dizkion eskaeren eramaile eta defendatzaile eta orain urte batzuk sortu zen Auzotasuna diru atalaren kudeatzaile edo gestore ere bai, maila batean.\nAuzo-alkateen bilera bat, 2018an


Azpeitia 500… (azpeitiarrak eta Azpeitiarekin bat eginak)\nAzpeitiko Udala, 2004\n« Azpeitiko zezen-plaza 1903-2003: zezenketen eta herri kirolen historiaren 100 urte |\nARANBURU ARAMENDI, Jose\nUrrestillan jaio zen 1882ko uztailaren 24an, aizkolari munduan Keixeta bezala ezagutuko zen atleta handia. Lortu zuen ospea agertzen du garbi, jokatu zituen hogeita hamaika neurketa guztiak irabazteak, herrietako jaietan antolatzen ziren aizkora apustuetan abantaila handiak ematen zizkiela beraren aurkariei.\nGaraiko kronikak diote teknika handiko aizkolaria zela eta plaza-gizona gainera, Euskal Herrian sortu den aizkolaririk handiena bezala harturik. Bestalde, bere kirol bizitza benetan luzea izango zen, berrogeita bost urte zituenetik aurrera, hau da, 1924 urtea geroztik lortuko zituenez garaipenik gogoratuenak.\nIkatza egitea zuen bere ogibidea, eta guztiz metodikoa berriz apustu bat egiten zuenean prestaketa berezia egiteko.\nHogeita hamaika urte zituela, Azpeitian emango zion bere kirol bizitzari hasiera, 1912ko martxoaren 11n, Beizamako Jose Mari Irizar Hiyoya hogeita hiru urteko gaztearekin neurtuz. Proba mistoa zen joka beharrekoa, hogei 54 oineko enbor ebaki eta ondoren 14 kilometro egin behar zezen plazaren bueltan. Enborrak ebakitzen 69 minutu eta 32 segundo behar izan zituen azpeitiarrak eta hamalau kilometro egiten berriz 70 minutu eta 30 segundo, bere lan guztia amaituz horrela bi ordu, hogei minutu eta bi segundotan. Gazteak berriz, jabetuz kontrarioak zuen nagusitasunarekin, alde batera utziko zuen bere lana.\nUrteak igaroko zituen Keixetak inolako apusturik egin gabe, baina agerraldi batzuk egiten zituela zenbait herritan erakustaldi bezala. Baina 1925. urtean bihurtuko zen indartsu garaiko kirolaririk onenak menperatzeko.\nLehenik, otsailaren 22an Zarauzko Zinema Frontoian, Leon Huegun Aiako Txikia menperatuko zuen, ondoren Azpeitian berdin egingo zuen Mendaro aizkolariarekin maiatzaren 17an, eta hil borren azken egunez Tolosan neurtuko zen Jose Mari Astigarragak eta Santa Agedak osatutako bikotearen aurka, berriro ere garaile ateratzeko.\nUrte horretan bertan beste garaipen batzuk ere lortuko zituen azpeitiarrak, baina gogoratzekoa da urriaren 5ean Oñatin ospatu zen txapelketan gertatua, Keixetak menperatuko zituenez bertan garaiko aizkolaririk onenak. Beraren ondoren edo bigarren geldituko zen Inazio Orbegozo Arria azpeitiarra; hirugarren Inazio Elorza Kortaberri; laugarren Frantzisko Askasibar Praixku; bosgarren Arabako Txatoa; seigarren Zurutuza Bellotzaga; zazpigarren Jose Azpiazu Agerre beste azpeitiarra; zortzigarren Jose Arratibel; eta hamargarren azkoitiar Errekalde.\nBerehala jasoko zuen Martin Uria Aiako Handiak edo Uztalak eginiko desafioa, eta beraren aurka neurtuko zen azpeitiarra 45 urterekin Tolosan urte bereko azaroaren 22an, beste garaipen bat lorturik. Eta abenduaren 13an neurtuko zen Urretxun, Praixku eta Agina bikotearen aurka, hauek txanda librean aldatuz, baina beste behin garaipena Keixetak lortuz.\nZazpi egun geroago azpeitiarrak menperatuko zuen berriz Kortaberri I.k eta III.k osatutako bikotea, eta urtea amaitzear zela, abenduaren 26an, San Mames zelaian, Mendiola eta Napoleonek osatutako bikotearekin ere berdin egingo zuen.\nGaraipenak lortzen jarraituko zuen 1926. urtean ere, bere nagusitasuna agertuz aurrez beste inork ez bezala, eta ezbehar batez, 1927an, ezker eskuko hiru behatz mozten zizkion zerra mekaniko batek. Segurenik beste edonor erretiratu egin zitekeen gertaeraren aurrean, baina azpeitiarra berriro plazaratu zen une berean, eskularru bat zuela ezkerreko eskuan. Gehiegi nabarmendu ez bazen ere Aizkolari Txapelketan, apustu misto bat egin zuen Inazio Iriarte Igartzarekin, berrogeita bost oineko zortzi enbor ebaki eta zortzi kilometro korrika. Unean, 47 urte zituen Keixetak eta 24 urte besterik ez berriz Igartzak. Hiru bat mila ikusle bilduko ziren Azpeitiko zezen plazan 1928ko abenduaren 16an, bi horien arteko borroka ikusteko, eta lehen aldiz filmatuko zuten espainiar kazetariek apustu osoa. Minutu batetako abantailarekin amaituko zuen\nKeixetak aizkora lana, eta amaituko zuen korrika saioa 54 minutu eta 20 segundotan guztia, erretiratuz gaztea plazari hamaseigarren jira ematean.\nDonostian 1929an jokatu zen Aizkolari Txapelketan parte hartuko zuen, bigarren postua lorturik eta artean ere apustuak irabazten jarraituz, baina Agiñeta aizkolariarekin neurtzerik ez zuen nahi izan.\nBi urte geroago, 1931. urtean, eta 50 urte zituela, hartuko zuen parte Donostian ospatutako Aizkolari Txapelketan, eta azken postuan gelditzean erabakiko zuen erretiratzea, 1936. urtera bitartean behintzat zenbait aizkolarirekin irakasle bezala aritzeko, batez ere Ramon Astigarraga Errekalderekin.\nUrrestillan hilko zen 1962ko urriaren 11n, laurogeita bat urte zituela.\nArgiaren Egutegia deiturakoan, 1931. urtean jasotzen zituen honela, Iturri-Txiki bezala sinaturik, Jose Aranburu Keixeta aizkolari handiari eginiko elkarrizketaren kontuak:\n— Noiz eta nola hasi zinan aizkoran?\n— Aizkoran gazte-gazte nintzanetik, baina aizkora-apustuan 21 urterekin lehenbiziko aldiz jokatu nuan. Aro hartan, ikazkinan aritzen nintzan eta gure artean eztabai da bat sortuta Urrestilko plazan Tobera Migel eta Prakaundiren aurka troko erdi bakoitzean aldatzen zirala bikotea jokatu eta irabazi egin nuan. Barrena'tar Galo alkate zala. Ordutik aurrera aizkolari egina nintzan. Laster asko, Bidaniko Beltza esaten ziotenari jokatu eta irabazi; eta gero, oso larri ibili ondoren, Beizamako Leundiri irabazi egin nion.\n— Noiz hartu zendun zure jokalari bizitzan pozik haundiena?\n— Pozik gehien eman zidan apustua 30 urterekin jokatu nuan Beizamako Jose Mari Iruriaren aurka. Beizamatarrak kana erdiko 19 tronko eta nik 20 ebakiko nituen. Ondoren 121 bira zezen plazan edo 14 kilometro inguru lasterketatuko ginuzen. Ura izan zan apusturik ospetsuena! Azpeitin jokatu eta irabazi egin nion. Ordutik, inori ez zaio bururatu nik orduan egin nuen marka zapaltzea. Gero, 42 arte nituela...\n— Baina bitarte horretan aizkorari utzi egin al zenion?\n— Urte askoan geroztik ez nuen kontrariorik izan. Berrogeita bi urte nitula beste ekinaldi bati hasi nion. Aiako Txikiari, Mendaroko Kortaberriri eta Auako Haundiari, denari irabazi.\n— Diru asko irabazi al zendun?\n— Jokatu arren dirurik gehiena Aiako Haundiarekin eman zidaten, 7.000 pezeta neri bakarrik.\n— Non jokatu ziran apustu horiek?\n— Zarautz, Azpeiti eta Tolosan. Hamar hilabete barruan guztiak, bai azpeitiarrak dirua ugari etxera ekarri ere.\n— Eta zer egin zenduan besoarekin?\n— Oraintxe dirala lau urte inguru (ez geldirik egotearren nonbait) zerra baten ari nintzala lanean, eskuiko bost behatzak ebaki zizkidan eta jakina elbarritu egin nintzan aizkorako.\n— Ez zeharo orregatik...\n— Asko, asko. Inork uste baino gehiago. Hala ere geroztik jokatu izan ditut apustu ospatsu batzuk. Bat, Azpeitin, sei tronko ebaki eta 70 bira bertako zezen plazan egitera, 46 urterekin eta 27 urteko Igartza aizkolari onenetakoen aurka, eta irabazi egin nion. Bestea, orain urte bete inguru Ezkuñe Nafarroako aizkolari onari jokatu nion Tolosan, eta baita irabazi ere.\n— Zenbat apustu galdu dituzu?\n— Dirua eginda jokatu dituan guztiak irabazi ditut...